**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 19 Σεπτεμβρίου 2022, ημέρα Δευτέρα και ώρα 15.30΄, στην Αίθουσα «**Προέδρου Αθανασίου Κωνστ. Τσαλδάρη» (223)**, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Εταιρική διακυβέρνηση των Ανωνύμων Εταιρειών του Δημοσίου και των λοιπών θυγατρικών της Ελληνικής Εταιρείας Συμμετοχών και Περιουσίας, διαχείριση συμμετοχών του Δημοσίου σε ανώνυμες εταιρείες και ρυθμίσεις για την Ελληνική Εταιρεία Συμμετοχών και Περιουσίας, αξιολόγηση της έναντι του Δημοσίου φερεγγυότητας και πιστοληπτικής ικανότητας φυσικών και νομικών προσώπων και σύσταση Ανεξάρτητης Αρχής Πιστοληπτικής Αξιολόγησης, ίδρυση και λειτουργία Κεντρικού Μητρώου Πιστώσεων, Συμπληρωματικός Κρατικός Προϋπολογισμός οικονομικού έτους 2022 και λοιπές διατάξεις οικονομικού και αναπτυξιακού χαρακτήρα»(3η συνεδρίαση).

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, ο Υφυπουργός Οικονομικών, κ. Απόστολος Βεσυρόπουλος, , καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Αναστασιάδης Σάββας, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καραγκούνης Κωνσταντίνος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Πασχαλίδης Ιωάννης, Σαλμάς Μάριος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Ξενογιαννακοπούλου Μαρία-Ελίζα, Ελευθεριάδου Σουλτάνα, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Παππάς Νικόλαος , Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Αρβανιτίδης Γεώργιος, Λοβέρδος Ανδρέας, Σκανδαλίδης Κωνσταντίνος, Στολτίδης Λεωνίδας, Δελής Ιωάννης, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας, Λογιάδης Γεώργιος και Κουρουμπλής Παναγιώτης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Εταιρική διακυβέρνηση των Ανωνύμων Εταιρειών του Δημοσίου και των λοιπών θυγατρικών της Ελληνικής Εταιρείας Συμμετοχών και Περιουσίας, διαχείριση συμμετοχών του Δημοσίου σε ανώνυμες εταιρείες και ρυθμίσεις για την Ελληνική Εταιρεία Συμμετοχών και Περιουσίας, αξιολόγηση της έναντι του Δημοσίου φερεγγυότητας και πιστοληπτικής ικανότητας φυσικών και νομικών προσώπων και σύσταση Ανεξάρτητης Αρχής Πιστοληπτικής Αξιολόγησης, ίδρυση και λειτουργία Κεντρικού Μητρώου Πιστώσεων, Συμπληρωματικός Κρατικός Προϋπολογισμός οικονομικού έτους 2022 και λοιπές διατάξεις οικονομικού και αναπτυξιακού χαρακτήρα» (3η συνεδρίαση).

Καλούνται οι Εισηγητές και οι Ειδικοί Αγορητές να ψηφίσουν επί της αρχής του νομοσχεδίου.

Τον λόγο έχει ο Εισηγητής της Πλειοψηφίας, κ. Κόνσολας.

**ΕΜΜΑΝΟΥΗΛ (ΜΑΝΟΣ) ΚΟΝΣΟΛΑΣ (Εισηγητής της Πλειοψηφίας):** Υπέρ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο Εισηγητής της Μειοψηφίας, κ. Παππάς.

**ΝΙΚΟΛΑΟΣ ΠΑΠΠΑΣ (Εισηγητής της Μειοψηφίας):** Κατά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο Ειδικός Αγορητής του Κινήματος Αλλαγής, ο κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Κατά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο Ειδικός Αγορητής του ΚΚΕ, κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του ΚΚΕ):** Κατά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο Ειδικός Αγορητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ, κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ):** Κατά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο Ειδικός Αγορητής του ΜέΡΑ25, κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Κατά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Όπως προκύπτει από τις τοποθετήσεις των Εισηγητών και των Ειδικών Αγορητών, το σχέδιο νόμου του Υπουργείου Οικονομικών «Εταιρική διακυβέρνηση των Ανωνύμων Εταιρειών του Δημοσίου και των λοιπών θυγατρικών της Ελληνικής Εταιρείας Συμμετοχών και Περιουσίας, διαχείριση συμμετοχών του Δημοσίου σε ανώνυμες εταιρείες και ρυθμίσεις για την Ελληνική Εταιρεία Συμμετοχών και Περιουσίας, αξιολόγηση της έναντι του Δημοσίου φερεγγυότητας και πιστοληπτικής ικανότητας φυσικών και νομικών προσώπων και σύσταση Ανεξάρτητης Αρχής Πιστοληπτικής Αξιολόγησης, ίδρυση και λειτουργία Κεντρικού Μητρώου Πιστώσεων, Συμπληρωματικός Κρατικός Προϋπολογισμός οικονομικού έτους 2022 και λοιπές διατάξεις οικονομικού και αναπτυξιακού χαρακτήρα», γίνεται δεκτό επί της αρχής, κατά πλειοψηφία.

Περνάμε λοιπόν στη συζήτηση επί των άρθρων και το λόγο είχε ο Εισηγητής της Πλειοψηφίας κύριος Εμμανουήλ Κόνσολας.

**ΕΜΜΑΝΟΥΗΛ (ΜΑΝΟΣ) ΚΟΝΣΟΛΑΣ (Εισηγητής της Πλειοψηφίας):** Ευχαριστώ, κύριε Πρόεδρε. Με πολλή χαρά ακούσαμε τους φορείς, κύριε Πρόεδρε, κύριοι Υπουργοί, αγαπητές και αγαπητοί συνάδελφοι και υπερτονίστηκε η αναγκαιότητα αυτού του νομοσχεδίου, αφού κατατέθηκαν επιχειρήματα για το πόσο σημαντικό είναι σε αυτή τη συγκυρία να μπορέσουμε να έχουμε αυτή τη θεσμική παρέμβαση της Κυβέρνησης που είναι ιδιαίτερα σημαντική, εξαιρετικά επίκαιρη αυτή τη χρονική συγκυρία, αλλά και λύνει και παθογένειες από το παρελθόν. Επίσης, όπως τόνισα, κύριε Πρόεδρε και στην ομιλία μου στη συζήτηση επί της αρχής του νομοσχεδίου, διεφάνη αυτή η ανάγκη και νομίζω θα έχουμε το χρόνο και σήμερα να καταδείξουμε αυτή την αναγκαιότητα και γι’ αυτό νομίζω ότι θα υπάρχει μια ουσιαστική συζήτηση και σήμερα.

Αυτό το σχέδιο νόμου, όπως διεφάνη και από την τοποθέτηση τόσο του κ. Βεσυρόπουλου όσο και του κυρίου Σταϊκούρα, του Υπουργού, επικαιροποιεί και εκσυγχρονίζει το νομοθετικό πλαίσιο για την οργάνωση, τη διοίκηση και τη λειτουργία των ανωνύμων εταιρειών του δημοσίου και των λοιπών θυγατρικών της Ελληνικής Εταιρείας Συμμετοχών και Περιουσίας ανωνύμων εταιρειών. Παράλληλα, εισάγονται σημαντικές καινοτομίες, όπως η σύσταση της Ανεξάρτητης Αρχής Πιστοληπτικής Αξιολόγησης και η σύσταση του Κεντρικού Μητρώου Πιστώσεων.

Ξεχωριστή σημασία έχει η κατάθεση συμπληρωματικού προϋπολογισμού συνολικού ύψους 2,9 δισεκατομμυρίων ευρώ. Θα υπάρχει αύξηση των πιστώσεων του τακτικού προϋπολογισμού κατά 2,5 δισεκατομμύρια ευρώ και του Προϋπολογισμού Δημοσίων Επενδύσεων κατά 200 εκατομμύρια ευρώ στο συγχρηματοδοτούμενο σκέλος και κατά 200 εκατομμύρια ευρώ στο εθνικό σκέλος. Πολύ σημαντικά κεφάλαια, για να μπορέσει να κινηθεί η διαδικασία από το Υπουργείο Οικονομικών της ενίσχυσης από τον συμπληρωματικό προϋπολογισμό, αφού είναι αναγκαία προϋπόθεση για την υλοποίηση των μέτρων στήριξης της κοινωνίας που εξήγγειλε ο Πρωθυπουργός στη Διεθνή Έκθεση της Θεσσαλονίκης.

Την ίδια στιγμή στο νομοσχέδιο έχει ενταχθεί σειρά διατάξεων με αναμφισβήτητα θετικό περιεχόμενο, στις οποίες θα αναφερθώ στη συνέχεια της ομιλίας μου, κάτι το οποίο είχε τονίσει και ο κ. Σταΐκούρας στην προηγούμενη τοποθέτησή του, κατά την πρώτη συνεδρίαση.

Στο πρώτο μέρος του νομοσχεδίου περιέχονται διατάξεις που εκσυγχρονίζουν το θεσμικό πλαίσιο για την οργάνωση και τη λειτουργία των ανωνύμων εταιρειών του δημοσίου, το καθιστούν περισσότερο ευέλικτο, ενώ ενισχύεται η διαφάνεια και η λογοδοσία, μια πολύ σημαντική παράμετρος που ήθελε και ο ίδιος ο πολίτης. Στη διαμόρφωση αυτών των διατάξεων, πέρα από την ουσιαστική συμβολή των ομάδων εργασίας που συστήθηκαν, ελήφθησαν υπόψη οι προτάσεις και οι κατευθύνσεις του Οργανισμού Οικονομικής Συνεργασίας και Ανάπτυξης, καθώς και οι βέλτιστες διεθνείς πρακτικές, μια πολύ σημαντική παράμετρος που νομίζω ότι είναι ένα επιχείρημα για την επικαιροποίηση αυτού του θεσμικού πλαισίου, που καταδεικνύει και την ανάγκη, αλλά και την προοπτική.

Σε ό,τι αφορά στο πρώτο μέρος του νομοσχεδίου ιδιαίτερα σημαντικά είναι τα εξής άρθρα: Στο άρθρο 7 για τον ορισμό του διοικητικού συμβουλίου αυτών των εταιρειών. Συγκεκριμένα, για την επιλογή του προέδρου, αντιπροέδρου και διευθύνοντος ή εντεταλμένου συμβούλου των ανωνύμων εταιρειών του δημοσίου, ακολουθείται η διαδικασία των παραγράφων 1 έως 5 του άρθρου 21 του νόμου 4735/2020 που αφορά στην επιλογή διοικήσεων στον δημόσιο τομέα, κατόπιν πρόσκλησης εκδήλωσης ενδιαφέροντος από το Ανώτατο Συμβούλιο Επιλογής Προσωπικού.

Τα υπόλοιπα μέλη του Δ.Σ. ορίζονται με απόφαση της γενικής συνέλευσης κατόπιν εισήγησης του εποπτεύοντος Υπουργού για χρονικό διάστημα θητείας έως έξι έτη, ενώ μέχρι σήμερα ο διορισμός τους γινόταν με Κοινή Υπουργική Απόφαση.

Στο άρθρο 8, αναφέρεται στα προσόντα και στις προϋποθέσεις διορισμού για τον πρόεδρο και τα άλλα μέλη του Διοικητικού Συμβουλίου. Για πρώτη φορά καθιερώνεται ως προϋπόθεση για τα μέλη του διοικητικού συμβουλίου να έχουν πτυχίο από Ανώτατα Εκπαιδευτικά Ιδρύματα και πενταετή αξία, ενώ τα ελάχιστα διοικητικά προσόντα του προέδρου, αντιπροέδρου και διευθύνοντος ή εντεταλμένου συμβούλου είναι αυτά που αναφέρονται στο άρθρο 22 του ν. 4735/2020.

Με το άρθρο 16, δημιουργείται μονάδα εσωτερικού ελέγχου που θα αποτελεί ανεξάρτητη οργανωτική μονάδα εντός της εταιρείας ή τις επιχειρήσεις και ο σκοπός, βεβαίως, είναι η παρακολούθηση και η βελτίωση των λειτουργειών και των πολιτικών της εταιρείας αναφορικά με το σύστημα εσωτερικού ελέγχου της.

Αν αυτές δεν είναι μεταρρυθμίσεις, ποιες θα μπορούσαν να χαρακτηριστούν σε ό,τι αφορά τη σύνθεση και τη λειτουργία του Διοικητικού Συμβουλίου;

Με το άρθρο 18, καθιερώνεται η υποχρέωση των εταιριών να καταρτίζουν τεταρτοετή στρατηγικά και ετήσια επιχειρησιακά σχέδια, τα οποία εγκρίνονται από τη γενική συνέλευση και θα αποτυπώνουν τον προγραμματισμό των επιχειρηματικών επιλογών της διοίκησης εταιρείας, καθώς και τον τρόπο που θα υλοποιηθούν αυτά.

Με το άρθρο 29, συστήνεται ψηφιακό μητρώο συμμετοχών του Δημοσίου στο οποίο θα ενταχθούν όλες οι εταιρείες στις οποίες το Δημόσιο είναι μέτοχος. Ουσιαστικά με αυτή τη ρύθμιση για πρώτη φορά θα υπάρχει μια πλήρης και αξιόπιστη εικόνα των συμμετοχών του Δημοσίου σε Ανώνυμες Εταιρείες.

Στο πλαίσιο αυτής της συζήτησης, επιτρέψτε μου, στις στρατηγικές αναφορές αυτής της νέας μεταρρυθμιστικής ατζέντας για την οργάνωση και τη λειτουργία των Ανωνύμων Εταιρειών του Δημοσίου, να αναφερθώ στην ένταξη και του διαχωρισμού του ρόλου του μετόχου από τον ρόλο του εποπτεύοντος Υπουργού.

Επίσης, είναι σημαντικό ότι για πρώτη φορά θεσμοθετείται η δήλωση ειδικών υποχρεώσεων στην οποία καθορίζονται οι σχέσεις και οι υποχρεώσεις της εταιρείας απέναντι στο κράτος.

Σημαντική είναι και η θεσμοθέτηση της σύμβασης παροχής δημόσιας υπηρεσίας με το Ελληνικό Δημόσιο, αν οι συγκεκριμένες εταιρείες παρέχουν αγαθά ή υπηρεσίες στο Δημόσιο.

Με το δεύτερο μέρος του νομοσχεδίου συστήνεται η Ανεξάρτητη Αρχή Πιστοληπτικής Αξιολόγησης, προκειμένου να αντιμετωπιστεί το πρόβλημα της ασύμμετρης πληροφόρησης μεταξύ πιστωτών και οφειλετών και μεταξύ πιστωτών ως προς την πιστοληπτική ικανότητα πολιτών και επιχειρήσεων. Όπως αναφέρθηκα και στην ομιλία μου επί της αρχής, αντικείμενο αυτής της ανεξάρτητης αρχής είναι η συλλογή, η αξιολόγηση πρωτογενών πληροφοριών του Δημοσίου, καθώς και ο υπολογισμός της πιθανότητας αθέτησης πληρωμής για φυσικά και νομικά πρόσωπα. Εξάλλου, η ίδια αγορά και η παραγωγική δραστηριότητα στη χώρα σου, σε όλη την επικράτεια, επιζητεί αυτή τη ρύθμιση και νομίζω ότι και φορείς κατέδειξαν αυτή την πολύ σημαντική ρύθμιση.

Στο άρθρο 53, αναφέρονται αναλυτικά τα δεδομένα οικονομικής συμπεριφοράς που θα συλλέγονται.

Στα άρθρα 63 και 64, καθορίζεται σαφώς ότι η διαδικασία αυτή θα έχει υψηλό δείκτη εμπιστευτικότητας. Η συλλογή όλων των στοιχείων θα γίνεται από την Ανεξάρτητη Αρχή Πιστοληπτικής Αξιολόγησης, ενώ δεν θα επιτρέπεται η πρόσβαση άλλων φορέων στα δεδομένα του συστήματος.

Στα άρθρα 57 και 58, προβλέπεται ότι κάθε φυσικό πρόσωπο, επιχείρηση και φορέας δημοσίου ή ιδιωτικού τομέα θα μπορεί κατόπιν αιτήσεώς του να λαμβάνει δωρεάν από την ανεξάρτητη αρχή την πιστοληπτική του βαθμολόγηση, η οποία δημιουργεί τις προϋποθέσεις χρηματοδότησης.

Στα άρθρα 66 έως 108, περιγράφονται η οργανωτική δομή και λειτουργία της αρχής, που είναι σύστοιχη με το πλαίσιο λειτουργίας των ανεξάρτητων αρχών, που συστάθηκε με το νόμο 4622/2019, για το Επιτελικό Κράτος, καθορίζεται ότι η ανεξάρτητη αρχή διοικείται από το συμβούλιο διοίκησης και το διοικητή, οι οποίοι επιλέγονται μέσω ανοικτού διαγωνισμού για αξιολόγησή τους από ανεξάρτητη επιτροπή επιλογής.

Προβλέπεται, επίσης, ότι σε πρώτη φάση η κάλυψη των αναγκών της αρχής κατά τη διαδικασία σύστασης και στελέχωσής της θα γίνεται με απόσπαση ή μετάταξη υπαλλήλων μόνιμων ή με σχέση εργασίας ιδιωτικού δικαίου αορίστου χρόνου, που εμπίπτουν στο πλαίσιο της κινητικότητας, ενώ η πλήρωση 20 οργανικών θέσεων θα συντελεστεί με διορισμό μέσω του ΑΣΕΠ και η κάλυψη των λοιπών 25 οργανικών θέσεων της ανεξάρτητης αρχής θα συντελεστεί με μετάταξη ή απόσπαση προσωπικού που υπηρετεί στον δημόσιο τομέα.

Κύριε Πρόεδρε, στο τρίτο μέρος του νομοσχεδίου είναι πολύ σημαντικές ρυθμίσεις και υπάρχει μια σημαντική καινοτομία, όπως είναι η σύσταση του Κεντρικού Μητρώου Πιστώσεων.

Είναι μία από τις βέλτιστες διεθνείς πρακτικές κυρίες και κύριοι βουλευτές, που εφαρμόζονται ήδη σε πολλές ευρωπαϊκές χώρες, αλλά και σε χώρες δυτικών οικονομιών και αποτελεί μια αξιόπιστη καταγραφή του ιστορικού πληρωμών των ειδών των περιεχομένων εξασφαλίσεων και κάθε άλλης πληροφορίας που σχετίζεται με κάθε μορφής πίστωση προς φυσικά και νομικά πρόσωπα από πιστωτικά και χρηματοδοτικά ιδρύματα.

Ουσιαστικά δηλαδή, πρόκειται για ένα ολοκληρωμένο πληροφοριακό σύστημα, την ευθύνη του οποίου θα έχει η τράπεζα της Ελλάδος και το οποίο θα λαμβάνει δεδομένα που προέρχονται από τους πιστωτές, όπως πιστωτικές πληροφορίες και πληροφορίες σχετικές με το βαθμό πιστωτικού κινδύνου δανειοληπτών και οφειλετών κάτι που αποτυπώνεται στο άρθρο 112.

Στα άρθρα 113, 118 προβλέπονται, ότι με βάση αυτά τα στοιχεία που τηρούνται στο μητρώο θα καταρτίζεται επίσης, πιστωτική έκθεση για όλα τα πιστοδοτούμενα πρόσωπα, το περιεχόμενο της οποίας θα διαφοροποιείται ανάλογα με τον αποδέκτη της, χωρίς όμως, το τονίζω χωρίς όμως, να αξιολογείται ή να βαθμολογείται η πιστοληπτική ικανότητα του οφειλέτη, και εδώ εφαρμόζεται η νομοθεσία για την προστασία των προσωπικών δεδομένων όπως προβλέπεται στο άρθρο 114.

Στο άρθρο 119, υπάρχουν διατάξεις που επεξηγούν τη λειτουργία του μητρώου και θα λειτουργεί ως βάση δεδομένων των πιστωτικών και χρηματοδοτικών ιδρυμάτων στο πλαίσιο μιας αμφίδρομης σχέσης και λειτουργίας κατά την οποία οι πιστωτές θα παρέχουν δεδομένα οικονομικής συμπεριφοράς στο μητρώο και αντιστοίχως θα έχουν πρόσβαση στα τηρούμενα στο Μητρώο Δεδομένα Οικονομικής Συμπεριφοράς αφού υποβάλλουν βεβαίως, σχετική αίτηση.

Επισημαίνω στο σημείο αυτό, ότι το Κεντρικό Μητρώο Πιστώσεων είναι συμπληρωματικό και σε πλήρη εναρμόνιση και σχέση διαλειτουργικότητας αφενός με την Ανεξάρτητη Αρχή Πιστοληπτικής Αξιολόγησης αλλά, καθώς και με το Μητρώο Παρακολούθησης Ιδιωτικού Χρέους και το υφιστάμενο σύστημα επεξεργασίας δεδομένων οικονομικής συμπεριφοράς του Τειρεσία.

Το τέταρτο μέρος του νομοσχεδίου, καλύπτεται από την κατάθεση του συμπληρωματικού προϋπολογισμού 2,9 δισεκατομμυρίων ευρώ, που είναι απαραίτητη συνθήκη για την υλοποίηση των μέτρων στήριξης της κοινωνίας. Με τον συμπληρωματικό αυτό προϋπολογισμό όπως καταγράφεται ξεκάθαρα στο άρθρο 123, αυξάνονται οι πιστώσεις του τακτικού κρατικού προϋπολογισμού κατά 2,5 δισεκατομμύρια ευρώ. Αυξάνονται οι πιστώσεις του προϋπολογισμού δημοσίων επενδύσεων κατά 200 εκατομμύρια ευρώ, στο συγχρηματοδοτούμενο σκέλος και κατά 200 εκατομμύρια ευρώ, στο εθνικό σκέλος όπως είπε ο Υπουργός Οικονομικών, περίπου τα 1,7 δισεκατομμύρια ευρώ, θα διατεθούν για την επιδότηση κατανάλωσης στο ηλεκτρικό ρεύμα το 2022, 500 εκατομμύρια ευρώ θα διατεθούν για το επίδομα Δεκεμβρίου για τους ευάλωτους πολίτες, 300 εκατομμύρια ευρώ αντιπροσωπεύει το επίδομα θέρμανσης, 140 εκατομμύρια ευρώ θα διατεθούν για να καλυφθούν ανάγκες από την αύξηση των δικαιούχων του «Εξοικονομώ» και 140 εκατομμύρια ευρώ για τη στήριξη αγροτών και κτηνοτρόφων, ενώ υπάρχουν και τα υπόλοιπα κονδύλια που αφορούν τις υπόλοιπες δράσεις.

Επιτρέψτε μου κύριε Υφυπουργέ, κύριε Υπουργέ, κύριε Γενικέ, να δράττομαι επί της ευκαιρίας αυτής της αναφοράς μου και μάλιστα της ευκαιρίας να σας επισημάνω, ότι το ενεργειακό κόστος πλήττει και το επάγγελμα των αλιέων. Γι’ αυτούς θα πρέπει να υπάρξει μια μέριμνα με επιδότηση μέρους του κόστους.

Ξέρω τις ευαισθησίες σας και θεωρώ, ότι θα βρεθεί η φόρμουλα προκειμένου και αυτοί να μπορέσουν να γίνουν μέτοχοι αυτής της ενίσχυσης αφού σε όλο το Αιγαίο ιδιαίτερα και για εθνικούς λόγους χρειάζεται να υψώνεται η ελληνική σημαία αυτή τη χρονική περίοδο που υπάρχει δυσκολία στη μετακίνησή τους για να λάβουν τα «προς το ζην» από τη δραστηριότητά τους.

Όπως είπα και πριν, κυρίες και κύριοι συνάδελφοι, στο πέμπτο μέρος του νομοσχεδίου, υπάρχουν διατάξεις αρμοδιότητας του Υπουργείου Οικονομικών με θετική στόχευση. Και με αυτή την αναφορά, κύριε Πρόεδρε, θα κλείσω. Επιτρέψτε μου την ανοχή σας για λίγα λεπτά ακόμα.

Και αναφέρομαι, συγκεκριμένα, στο άρθρο 126, που δίνει λύση στο πρόβλημα που αντιμετωπίζουν οι κάτοικοι ακριτικών νησιών, όπως του Αγαθονησίου, των Αρκιών, στο Μαράθι, στο Καστελόριζο, στη Ψέριμο και στη Σαρία. Κύριε Παππά ήσασταν στην περιοχή μας το προηγούμενο διάστημα. Γίνατε κοινωνός αυτής της ανάγκης και θέλω να εκφράσω την ικανοποίησή μου στον Υπουργό και στον Υφυπουργό γι’ αυτή τη ρύθμιση, αφού αυτή η ρύθμιση πρόκειται για τις δημόσιες εκτάσεις που τους είχαν παραχωρηθεί κατά κυριότητα με αποφάσεις το 1996, με καταβολή συμβολικού τιμήματος για γεωπολιτικούς και υγειονομικούς λόγους, τις οποίες διεκδικούσε το δημόσιο με αγωγές. Δεν χρειάζεται να επισημάνω τη σημασία που υπάρχει για την ενίσχυση της ζωής σε αυτά τα νησιά. Πλέον, με τη συγκεκριμένη ρύθμιση, δίνεται οριστική λύση και κατοχυρώνεται η ιδιοκτησία και η κυριότητα για τους κατοίκους. Τίθενται τέσσερις βασικές προϋποθέσεις. Αναφέρονται στο σχετικό άρθρο, δεν θα τις αναφέρω τώρα. Είναι πολύ σημαντικό για την προοπτική αυτή της ανάπτυξης των περιοχών της παραμεθορίου.

Θα ήθελα να επισημάνω στη θετική στόχευση που έχουν οι διατάξεις και τα άρθρα, όπως τα 127, 128, το άρθρο 135, με το οποίο απλοποιούνται οι διαδικασίες για την επιτάχυνση της προκαταβολής της επιχορήγησης για ζημιές από θεομηνίες με φυτικά μέσα παραγωγής, ταυτόχρονα με την πρόβλεψη ότι οι δικαιούχοι επιχορήγησης σε φυτικά μέσα παραγωγής είναι αγροτικές εκμεταλλεύσεις, που στοχεύουν στο φυσικό πρόσωπο, κατ’ επάγγελμα αγρότες, όσο και στο νομικό πρόσωπο, καθώς και στο άρθρο 168, που είπαμε και στη συζήτηση με τους φορείς. Στο 173, 174, που έχουν σημείο αναφοράς κυρώσεις για περιπτώσεις φοροδιαφυγής, καθώς και στο άρθρο 176.

Θα έχουμε την ευκαιρία και στη συζήτηση στην επόμενη συνεδρίαση, αλλά και στο υπόλοιπο του χρόνου, να συζητήσουμε ζητήματα που σχετίζονται με το νομοσχέδιο. Θέλω, όμως, σε αυτό το σημείο, στους συναδέλφους της αντιπολίτευσης να πω και να θυμίσω ότι στη δύσκολη αυτή συγκυρία της παγκόσμιας κρίσης, η χώρα χρειάζεται σοβαρή, συγκροτημένη διακυβέρνηση. Χρειάζεται σοβαρότητα για αυτές τις ρυθμίσεις και να αντιμετωπίσουμε με θετικό πρόσημο αυτή την πρόκληση του μεταρρυθμιστικού σχεδίου, που καταθέτει το Υπουργείο Οικονομικών. Να εκφράσω την ικανοποίησή μου γι’ αυτό και να καλέσω και τους συναδέλφους από τα υπόλοιπα κόμματα, να δουν θετικά αυτή την προοπτική, που είναι μια προσπάθεια που στηρίζει την μεταρρυθμιστική ατζέντα της ίδιας της ελληνικής κοινωνίας. Ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Και εμείς ευχαριστούμε πολύ τον Εισηγητή της Πλειοψηφίας τον κ. Κόνσολα. Παραμένουν τα προβλήματα με το κουδούνι. Συνεπώς, το λόγο έχει ο κ. Παππάς και παρακαλώ όλους τους συναδέρφους για αυτοσυγκράτηση.

**ΝΙΚΟΛΑΟΣ ΠΑΠΠΑΣ(Εισηγητής της Μειοψηφίας):** Θα συγκρατηθούμε. Θα αναφερθώ σε κρίσιμα άρθρα. Είναι αδύνατόν να εξαντλήσει κανείς το σχολιασμό όλης της νομοθετικής πρωτοβουλίας. Σε κάθε περίπτωση και για τα πρακτικά, θέλω να δηλώσω ότι εμείς μετά την πρώτη συνεδρίαση και την ακρόαση φορέων, είμαστε ακόμα πιο ανήσυχοι με αυτά που κατατέθηκαν και διατυπώθηκαν ως απαντήσεις από τους φορείς. Βεβαίως, κύριε Κονσόλα, θεωρώ ότι έχουμε και κάθε λόγο να διερωτώμεθα για το ποιες είναι οι προτεραιότητες. Και όπως είπαμε και στην τοποθέτησή μας στην πρώτη συνεδρίαση, βεβαίως υπάρχουν οι έκτακτες καταστάσεις, αλλά σε κάθε περίπτωση δεν θεωρούμε ότι οι έκτακτες καταστάσεις επιβάλλουν αυτή τη στιγμή παρεκκλίσεις. Θα περιμένουμε και την επόμενη συνεδρίαση της Επιτροπής και την Ολομέλεια, για να ακούσουμε ποιο ήταν το σκεπτικό της κυβέρνησης σε σχέση με τη συγκεκριμένη νομοθετική πρωτοβουλία. Διότι, επαναλαμβάνω, στην αιτιολογική έκθεση, δεν υπάρχει κάποιο επιχείρημα. Υπάρχει μόνο η πραγματολογική αναφορά στη νομοθετική πρωτοβουλία της κυβέρνησης, ότι θα έχουμε εδώ παρεκκλίσεις από τον 4412, ο οποίος υπενθυμίζω για άλλη μια φορά, προσφάτως άλλαξε με κυβερνητική πρωτοβουλία.

Για τα άρθρα. Στο άρθρο 5. Βεβαίως, θα πρέπει να υπάρχει δήλωση αποστολής και ειδικών υποχρεώσεων των ανωνύμων εταιρειών του δημοσίου και να δημιουργείται ένα προκαθορισμένο πλαίσιο συνεργασίας μεταξύ του δημοσίου και των ανωνύμων εταιρειών.

Ουσιαστικά δηλαδή μια συνομολόγηση του σκοπού και των επιδιώξεων των εταιρειών που να συνοδεύεται από ένα μεσοπρόθεσμο επιχειρησιακό στρατηγικό πλαίσιο και προϋπολογισμό. Υπάρχουν, όπως είδαμε, αναφορές σε δείκτες που είναι χρήσιμοι για την αξιολόγηση μιας εταιρείας του δημοσίου, όπως οι δείκτες αποδοτικότητας. Ταυτόχρονα όμως υπάρχουν αναφορές σε δείκτες όπως η χρηματοοικονομική απόδοση, η κερδοφορία και η ρευστότητα με γενικευμένο τρόπο που πολλές φορές δεν συνάδουν με την λειτουργία και τους σκοπούς και τους στόχους εταιριών Δημοσίου που επιδιώκουν κατά κύριο λόγο να προσφέρουν ένα δημόσιο αγαθό ή υπηρεσία στους πολίτες ή δραστηριοποιούνται σε κρίσιμους τομείς όπως για παράδειγμα η Εθνική Άμυνα.

Στο άρθρο 11, σε σχέση με τις αμοιβές και τις αποζημιώσεις μελών του Διοικητικού Συμβουλίου και της Επιτροπής Ελέγχου. Κατόπιν εισήγησης, διαβάζουμε, του Διοικητικού Συμβουλίου οι αμοιβές και οι αποζημιώσεις των μελών εγκρίνονται με απόφαση της Γενικής Συνέλευσης η οποία κοινοποιείται –προσέξτε- στη Γενική γραμματεία Δημοσιονομικής Πολιτικής του Υπουργείου Οικονομικών. Δεν υπάρχει καμία πρόβλεψη για σύμφωνη γνώμη της αρμόδιας γραμματείας και βεβαίως εδώ πέρα ανοίγει η κερκόπορτα για υπέρογκα μπόνους όπου οι διευθύνοντες θα εισηγούνται προς στις Γενικές Συνελεύσεις να λαμβάνουν μπόνους οι ίδιοι. Άρθρο 14. Ο κανονισμός λειτουργίας εγκρίνεται με απόφαση του Διοικητικού Συμβουλίου μετά από γνώμη του εποπτεύοντος Υπουργείου. Δεν υπάρχει διατύπωση της σύμφωνης γνώμης, απλά της έκφρασης γνώμης ακόμη και αρνητικής από τον εποπτεύοντα Υπουργό. Δηλαδή θα μπορεί το Διοικητικό Συμβούλιο να εγκρίνει έναν κανονισμό λειτουργίας ο οποίος είναι σε απόκλιση από τις προτεραιότητες της δημοκρατικά οργανωμένης πολιτείας.

Αυτό δεν είναι κάτι το οποίο θα πρέπει γίνει δεκτό. Θα καταλάβουμε ότι ενδεχομένως όταν έχουμε κάποιες ανεξάρτητες αρχές να περιορίζει η πολιτική ηγεσία το ρόλο της. Αλλά εδώ μιλάμε για εταιρείες του Δημοσίου. Θα ερχόμαστε στη Βουλή, κύριε Υπουργέ και θα σας ζητάμε το λόγο, θα ασκούμε κοινοβουλευτικό έλεγχο -για όσο είστε Κυβέρνηση, μην παρεξηγηθώ, ευχόμεθα συντόμως να κλείσει αυτή η δυσάρεστη για τον ελληνικό λαό παρένθεση- αλλά εδώ υπάρχει μείζον ζήτημα. Σε ποιο Υπουργείο θα ασκείται ο έλεγχος; Εάν ένα Διοικητικό Συμβούλιο απλώς υποβάλλει, γνωστοποιεί, κάνει ένα δελτίο ειδήσεων για τον κανονισμό λειτουργίας και η πολιτική ηγεσία δεν έχει το τελικό λόγο νομίζω ότι είναι μια πολύ σοβαρή υποχώρηση.

Επίσης, στο άρθρο 16, θεωρούμε ότι είναι υπερβολικά μεγάλη η διάρκεια της θητείας του εσωτερικού ελεγκτή και επιτρέψτε μου να πω επειδή ακούστηκε και πριν μια συζήτηση. Όχι μόνο ο εσωτερικός έλεγχος σε εταιρίες του Δημόσιου δεν έχει καταφέρει να τις προστατέψει από αθέμιτες πρακτικές, όπως αυτές που αναφέραμε στην προηγουμένη συζήτηση, αλλά εδώ είδαμε να μας απαντάει και ο εκπρόσωπος του Υπερταμείου ο κ. Δημητριάδης ότι δεν είχε εικόνα για ένα ζήτημα το οποίο έχουμε εμείς επαναφέρει στη Βουλή ξανά και ξανά και θα έπρεπε να έχουμε τουλάχιστον την αποτίμηση της πρακτικής αυτού του τύπου της αλληλουχίας των απευθείας αναθέσεων και της κατασπατάλησης πόρων, πόσω μάλλον που δεν έχουμε κανένα εχέγγυο ελέγχου.

Άρθρο 18. Οι εταιρείες καταρτίζουν και υποβάλλουν απόφαση του Διοικητικού Συμβουλίου προς έγκριση στη Γενική Συνέλευση για τα στρατηγικά και επιχειρησιακά τους σχέδια κατόπιν σχετικής εισήγησης στην Γενικής Διεύθυνσης Οικονομικών Υπηρεσιών ή εποπτεύοντος Υπουργείου.

Και πάλι εδώ δεν υπάρχει πουθενά η σύμφωνη γνώμη της πολιτικής ηγεσίας. Δηλαδή θα βάζουν προτεραιότητες οι Α.Ε. του Δημοσίου μαζί ή ενημερώνοντας την ιεραρχία του Υπουργείου Οικονομικών και η πολιτική ηγεσία θα διεκδικεί το δικαίωμά της στην ενημέρωση.

Δεν ξέρω, εκχωρούμε τώρα άλλου τύπου εξουσίες στα διοικητικά συμβούλια και στο Υπερταμείο και αυτό είναι και βέλτιστη εταιρική διακυβέρνηση;

Και βεβαίως δεν υπάρχει πρόβλεψη για τροποποίηση των στρατηγικών και επιχειρησιακών σχεδίων με την κοινωνική και οικονομική συγκυρία για την αντιμετώπιση των εκτάκτων συνθηκών.

Να πω ένα παράδειγμα. Εμείς έχουμε μια πρόταση - κύριε Υπουργέ, σας ενδιαφέρει και εσάς εν μέρει και το Υπουργείο Υποδομών - να εφαρμόσουμε το γερμανικό σύστημα στις αστικές μεταφορές, με πάρα πολύ φθηνή μηνιαία κάρτα δωρεάν μετακινήσεων. Η Γερμανία το έκανε στα 9 ευρώ, εμείς λέμε στα 10, για να είναι και στρογγυλό, αλλά να είναι μία πάρα πολύ αισθητή μείωση. Το δημοσιονομικό κόστος είναι 50 ευρώ, μετά από αυτές τις ρυθμίσεις. Εάν γίνει κάποιο θαύμα και η Κυβέρνησή σας αντιληφθεί την αναγκαιότητα θέσπισης αυτού του μέτρου, θα έχετε τη δυνατότητα να το υλοποιήσετε; Ή θα μπορεί την ιδέα σας - ας υποθέσουμε ότι την υιοθετείτε σε ένα φανταστικό κόσμο - να σας την επιστρέψει το διοικητικό συμβούλιο του ΟΑΣΑ και να σας πει, ότι δεν είναι συμβατό με το επιχειρησιακό πλάνο, το οποίο εμείς εμπνευστήκαμε και συνεννοηθήκαμε με τη Γενική Διεύθυνση του Υπουργείου σας; Είναι ένα μείζον θέμα αυτό. Ή εάν υπάρξει μια κυβέρνηση, η οποία θέλει να ασκήσει μια τιμολογιακή πολιτική, σχετική, θα υπάρχουν θύλακες χάραξης άσκησης πολιτικής και προτεραιοτήτων άλλων, από αυτές τις οποίες η δημοκρατική πολιτεία οργανώνει;

Στο άρθρο 19, στις υποχρεώσεις λογοδοσίας των ανωνύμων εταιρειών του δημοσίου, υπάρχει η ρητή πρόβλεψη αποστολής στοιχείων λειτουργίας της επιχείρησης. Τα οικονομικά στοιχεία, τα στοιχεία επίτευξης στόχων, το βαθμό επίτευξης της δήλωσης ειδικών υποχρεώσεων, την απασχόληση κτλ.. Αυτά τα στοιχεία στέλνονται σε διάφορους φορείς, όπως στη Μονάδα Αποκρατικοποιήσεων, στη Διαχείριση Κινητών Αξιών, στη Διαχείριση Επιχειρησιακού Σχεδιασμού του Υπουργείου Οικονομικών, στη Γενική Διεύθυνση Οικονομικών Υπηρεσιών. Και πάλι βλέπουμε ότι, μάλλον, παρακάμπτεται η υποχρέωση λογοδοσίας στην πολιτική ηγεσία.

Στο άρθρο 22, για τα θέματα προσωπικού, υπάρχει πρόβλεψη για διαδικασίες ΑΣΕΠ και όχι για διαγωνισμό που θα κάνει ο ΑΣΕΠ. Ειδικότερα, για συμβάσεις εργασίας ιδιωτικού δικαίου αορίστου χρόνου και προσωπικού με σύμβαση εργασίας ιδιωτικού δικαίου ορισμένου χρόνου ή μίσθωσης έργου για την κάλυψη εποχικών και περιοδικών ή άλλων πρόσκαιρων ή παροδικών αναγκών. Υπάρχει εδώ, όπως βλέπουμε, το θέμα για κάλυψη θέσεων με σύμβαση εργασίας και προσωπικού με σύμβαση εργασίας ιδιωτικού δικαίου ορισμένου χρόνου ή μίσθωσης έργου για την κάλυψη αυτών των αναγκών. Δεν είναι καλή η εμπειρία μας, κύριε Υπουργέ. Θέλω να σας θυμίσω, ότι στον ΟΑΣΑ είχαμε την ανάρτηση και το κατέβασμα του πίνακα επιτυχόντων και επιλαχόντων, δύο φορές, με αλλαγές στην κατάταξη.

Άρθρο 23, πλήρωση θέσεων και γενικών διευθυντών. Τα κριτήρια επιλογής και η μοριοδότηση, είναι μια καθαρά εσωτερική υπόθεση της εταιρείας, δηλαδή, του διοικητικού συμβουλίου. Δεν υπάρχει πρόβλεψη για ελάχιστα κριτήρια βάσει ΑΣΕΠ, ούτε ένας βασικός κανόνας στάθμισης της μοριοδότησης και πολύ βασική παράμετρος για το αντικείμενο της διαδικασίας. Δεν υπάρχει καμία πρόβλεψη για τα μέλη των Επιτροπών Αξιολόγησης και Ενστάσεων, αν θα υπάρχουν και μέλη εξωτερικά του Οργανισμού. Ειδικά η Επιτροπή Ενστάσεων, θα πρέπει να έχει και εξωτερικά μέλη ανεξάρτητα του Οργανισμού. Καταστρατηγείται το ενιαίο μισθολόγιο για τις θέσεις γενικών διευθυντών και μπορεί να διαμορφώνεται, όπως είπαμε και πριν, από το διοικητικό συμβούλιο και τη γενική συνέλευση.

Άρθρο 25. Εδώ πέρα έχουμε μία ρύθμιση, η οποία ενισχύει το ρόλο του Υπουργείου Οικονομικών και του ίδιου του Υπουργού.

Άρθρο 30 και 31. Προσλήψεις προσωπικού αορίστου χρόνου, ορισμένου χρόνου, για τις εταιρείες του Υπερταμείου. Προσλήψεις, λοιπόν, μόνο με την αναφορά του στο επιχειρησιακό σχέδιο που, όπως είπαμε στο άρθρο 18, μπορεί να μην έχει καν τη σύμφωνη γνώμη της πολιτικής ηγεσίας του Υπουργείου. Το ΑΣΕΠ εγκρίνει την προκήρυξη ή τεκμαίρεται ότι την έχει εγκρίνει, εάν εντός 10 εργάσιμων ημερών, δεν απαντήσει. Το ίδιο συμβαίνει και με τον οριστικό πίνακα προσκληθέντων και απορριπτέων. Δεν υπάρχει πρόβλεψη για αντικειμενικά κριτήρια επιλογής προσωπικού και μοριοδότησης. Γίνεται μια εσωτερική διαδικασία των εταιρειών, χωρίς καμία σχέση με τα πρότυπα του ΑΣΕΠ. Και βεβαίως, έχουμε την επαναφορά της πατροπαράδοτης συνέντευξης, σε πλήρη εφαρμογή.

Το άρθρο 34, καθιερώνει την πολιτική των πρόσθετων αμοιβών διευθυντών και γενικών διευθυντών, ανά εταιρεία. Δηλαδή, ουσιαστικά, επανακάμπτει η λογική των ευγενών και μη εταιρειών, μισθολογικά, καταστρατηγώντας το ενιαίο μισθολόγιο.

Δεν υπάρχει καμία άμεση εποπτεία μισθολογικού κόστους από το Υπουργείο Οικονομικών, δεν υπάρχει εποπτεία των αμοιβών μελών Διοικητικού Συμβουλίου ή κάποιο πλαφόν.

Μετακινήσεις προσωπικού. Μετακινήσεις προσωπικού θα έχουμε μεταξύ θυγατρικών μόνο με απόφαση Διοικητικών Συμβουλίων και δεν μπορεί να αποτελέσει πρόβλημα για τη μετακίνηση μη προθύμων σε εταιρείες, οι οποίες έχουν ελλιπές αντικείμενο ή κοινώς είναι εταιρείες «κουφάρια». Αυτό όπως αντιλαμβάνεστε θα δημιουργήσει εργασιακή ανασφάλεια και σ’ ένα πλαίσιο δανεισμού εργαζομένων για τρία χρόνια, με δυνατότητα παράτασης για άλλα τρία, θα δημιουργήσει μια πραγματικότητα στην οποία η απόδοση και των εταιρειών θα μειωθεί σε αριθμό.

Άρθρο 36, σχετικά με τα επιχειρησιακά και στρατηγικά σχέδια. Υπάρχει και εδώ η απουσία της λογοδοσίας και της έγκρισης από την πολιτική ηγεσία.

Στο άρθρο 38 υπάρχει το θέμα με την πολιτική προμηθειών και είπα και στην αρχή ότι είμαστε ακόμα πιο ανήσυχοι μετά τις τοποθετήσεις που έκανε ο εκπρόσωπος της Ε.Α.Α.ΔΗ.ΣΥ.. Εδώ νομίζω το Υπουργείο πρέπει να το δει, να δούμε και στην επόμενη συνεδρίαση της Επιτροπής μας, αλλά και στην Ολομέλεια, το πώς μπορούν οι διατάξεις να μην διατρέχουν νομικό κίνδυνο, όπως αυτός έχει επισημανθεί από την Ε.Α.Α.ΔΗ.ΣΥ..

Επιτρέψτε μου να σταθώ και στα άρθρα 42 και 44.

Εδώ έχουμε την παράταση συμβάσεων παροχής υπηρεσιών επιβατικών και οδικών μεταφορών και υπεκμίσθωσης συν αυτών και κρατική επιδότηση ΟΑΣΑ. Η Κυβέρνηση και ο Υπουργός Υποδομών και Μεταφορών, αφού πήραν πίσω από το Ελεγκτικό Συνέδριο την παράταση της σύμβασης για τα ΚΤΕΛ, έρχονται να νομοθετήσουν για να μη μείνουν χωρίς λεωφορεία Αθήνα και Θεσσαλονίκη. Είναι απολύτως υπόλογοι, γιατί τρία χρόνια τώρα δεν έχουν πάρει ούτε μια ρόδα από νέο λεωφορείο.

Άρθρο 44. Με το άρθρο 44 το Υπερταμείο και οι θυγατρικές του θα μπορούν να διεξάγουν συμβάσεις έργων, προμηθειών και έργων κατά παρέκκλιση του ν.4412. Μπορεί να αναθέτει το Υπερταμείο παροχή υπηρεσιών στις θυγατρικές, να κάνει service global agreements και να πραγματοποιεί συμφωνίες πλαίσιο με προμηθευτές για τις θυγατρικές της. Το Υπερταμείο, λοιπόν, μετατρέπεται σε ένα μεγάλο και αδιαφανή κόμβο έργων και προμηθειών.

Θα σταματήσω εδώ, κύριε Πρόεδρε και τα υπόλοιπα θα τοποθετηθούμε στις επόμενες συνεδριάσεις.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):**

Νομίζω, κύριοι της Κυβέρνησης, ότι άλλη μια φορά νομοθετείτε με τον τρόπο που ξέρετε πολύ καλά, τρία νομοσχέδια σε ένα, με ένα σκοπό προφανή, να μην γίνει ουσιαστική συζήτηση και απαντάτε πάντα με τον ίδιο τρόπο, κάθε φορά που σας γίνεται αυτή η παρατήρηση, «ψεκάστε, σκουπίστε, τελειώσατε». Αυτό σημαίνει ότι η ουσιαστική κοινοβουλευτική δουλειά δεν γίνεται σε κανένα σχεδόν νομοσχέδιο και το ότι γίνονται κάθε μέρα οι συνεδριάσεις και αύριο ξεκινάει η Β΄ Ανάγνωση και μεθαύριο η Ολομέλεια δείχνει του λόγου το αληθές.

Σε ό,τι αφορά στο νομοσχέδιο, Μέρος Α. Αφορά την εταιρική διακυβέρνηση Ανωνύμων Εταιρειών του δημοσίου, ανεξάρτητα από το ποσοστό συμμετοχής και της Ελληνικής Εταιρείας Συμμετοχών και Περιουσίας, δηλαδή του Υπερταμείου.

Καλό είναι να μην ξεχνάμε ότι η Νέα Δημοκρατία είχε, όχι απλά καταγγείλει το Ταμείο, αλλά ζήτησε και Εξεταστική Επιτροπή, τώρα, από την αρχή που ανέλαβε, μια σειρά από τοποθετήσεις της ουσιαστικά ενισχύουν το Υπερταμείο και ενισχύουν και την εξάρτηση της χώρας και της οικονομικής ανάπτυξης από την πολιτική των ξένων. Αυτό έγινε με σειρά νόμων, που θα αναφέρουμε στην Ολομέλεια, γιατί τώρα δεν πρέπει να χάνουμε χρόνο με αυτό.

Πρέπει λοιπόν να πούμε ότι αυτό που κάνετε στην πράξη με το Υπερταμείο και γενικότερα με την εταιρική διακυβέρνηση, έχω την αίσθηση ότι δημιουργείτε ένα «αεροδιάδρομο» για την πλήρη ιδιωτικοποίηση όλων των ανώνυμων εταιρειών, εντός και εκτός του Υπερταμείου.

Διευκολύνετε τη διοίκηση να μη λογοδοτεί σε κανέναν, και πουθενά. Προσλήψεις εκτός ΑΣΕΠ με δύο ταχύτητες, δεν υπάρχουν κανόνες στις δημόσιες συμβάσεις, ενιαίο μισθολόγιο, ουσιαστικά στην πράξη το ακυρώνετε με τους εργαζόμενους δύο ταχυτήτων.

Πιο συγκεκριμένα σε ό,τι αφορά στο δεύτερο κεφάλαιο του συγκεκριμένου άρθρου, τα πρώτα άρθρα του κεφαλαίου. Εδώ έχουμε διατάξεις που περιέχουν ένα μάλλον γραφειοκρατικό και οργανωτικό πλεονασμό, αφού προβλέπεται στο άρθρο 5 και δήλωση αποστολής πενταετής και δήλωση ειδικών υποχρεώσεων τριετής και στη συνέχεια και στο άρθρο 18, στρατηγικό σχέδιο τετραετίας, που καταρτίζεται σύμφωνα με τους δημοσιονομικούς στόχους του μεσοπρόθεσμου πλαισίου κλπ. και τις κατευθυντήριες οδηγίες του εποπτεύοντος Υπουργείου αλλά και άλλα ετήσια επιχειρησιακά σχέδια. Θεωρούμε πως ακόμη και αν είναι απαραίτητα στο σύνολό τους τα σχέδια αυτά, ότι θα στερούνται της αναγκαίας δημοκρατικής νομιμοποίησης, επειδή συμφωνούνται και εγκρίνονται μόνο από την Κυβέρνηση χωρίς τη συμβολή της Βουλής μέσα από την Επιτροπή Οικονομικών και Παραγωγής και Εμπορίου.

Το ίδιο ισχύει και στο άρθρο 19, με τις υποχρεώσεις λογοδοσίας των εταιρειών του δημοσίου, αλλά και στο άρθρο 21 για τα μέτρα και κυρώσεις σε βάρος των ανωνύμων εταιρειών του δημοσίου και των μελών των διοικητικών τους συμβουλίων.

Στον ορισμό των διοικήσεων των εταιρειών στο άρθρο 7, παρακάμπτεται πλήρως η Επιτροπή Δημοσίων Επιχειρήσεων Τραπεζών Οργανισμών κοινής ωφελείας και φορέων κοινωνικής ασφάλισης.

Στο άρθρο 23, για την πλήρωση θέσεων γενικών διευθυντών και τις απολαβές τους, δεν διασαφηνίζει αν η απόφαση πρόσληψης τους γίνεται από την προβλεπόμενη τριμελή επιτροπή αξιολόγησης ή από το διοικητικό συμβούλιο. Όπως και να έχει είναι ξεκάθαρο ότι ένα αμιγώς φιλοκυβερνητικό διοικητικό συμβούλιο θα κάνει και ανάλογες επιλογές, αφού δεν υπάρχουν άλλες δικλείδες διασφάλισης του αδιάβλητου της διαδικασίας της επιλογής τους.

Στο άρθρο 25, ο Υπουργός Οικονομικών μπορεί με απόφασή του να εκποιεί ελευθέρως πάσης φύσεως κινητές αξίες που έχουν περιέλθει στο ελληνικό δημόσιο, αλλά και μετοχές που κατέχει σε εταιρείες που είναι υπό εκκαθάριση. Δεν μας εκπλήσσει καθόλου, ότι οι υπερεξουσίες που προβλέπονται για τον Υπουργό Οικονομικών δεν υπόκεινται σε κανένα έλεγχο από ανώτερο όργανο, αλλά και το γεγονός ότι δεν προβλέπεται καν η γνώμη του εποπτεύοντος της ανώνυμης εταιρείας Υπουργού.

Στο άρθρο 27, είναι σημαντικό να τεθούν κάποιοι κανόνες για τη στάση που πρέπει να κρατήσουν, αλλά και την πληροφόρηση που οφείλουν να παρέχουν στον μέτοχο, δημόσιο που εκπροσωπούν που αφορά την άσκηση δικαιωμάτων του δημοσίου σε ανώνυμες εταιρείες, με συμμετοχή κατώτερη των 50% που προβλέπεται, απλά το ποιος παρίσταται στη γενική συνέλευση ανωνύμων εταιρειών.

Στα άρθρα 30 και 31, οι σχέσεις του εργοδότη και εργαζόμενου σε ιδιωτικό τομέα γίνονται κατά παρέκκλιση από την ισχύουσα επιχείρηση κατά την έναρξη ισχύος του παρόντος επιχειρησιακή συλλογική σύμβαση εργασίας, ή από τον κανονισμό εργασίας, ή από οποιαδήποτε άλλη συλλογική συμφωνία, ή συλλογική ρύθμιση ή επιχειρησιακή συνήθεια. Προφανώς αυτή η πρόβλεψη είναι εξαιρετικά προβληματική αφού δημιουργεί μια νέα γενιά εργαζομένων με χαμηλότερα εργασιακά δικαιώματα παρακάμπτοντας τις συλλογικές συμβάσεις εργασίας.

Στο άρθρο 34, προβλέπεται ότι το μισθολογικό καθεστώς του πάσης φύσεως προσωπικού που απασχολείται στις λοιπές θυγατρικές εταιρείες του υπερταμείου, οι οποίες δεν περιλαμβάνονται στο μητρώο φορέων, ρυθμίζεται από τα άρθρα 7 έως 35 του ν.4354 δηλαδή το ενιαίο μισθολόγιο. Ωστόσο, η συνολική αμοιβή συμπεριλαμβανομένων πρόσθετων αμοιβών συνδεόμενων με στόχους του διευθύνοντος συμβούλου των εκτελεστικών και των λοιπών μελών των διοικητικών συμβουλίων, ορίζεται με απόφαση γενικής συνέλευσης θυγατρικής. Ενιαίο μισθολόγιο για τους εργαζόμενους, ελεύθερη επιλογή για τις αμοιβές των μάνατζερ, δημόσιο που θέλουμε να κρατήσουμε τα κόστη χαμηλά. Ιδιωτικός τομέας για τα golden boys.

Η διάταξη αυτή επεκτείνεται σε όλες τις θυγατρικές στο καθεστώς που προβλέφθηκε το 2019 από την Κυβέρνηση με την προσθήκη στο άρθρο 28 του ν.4354, για τις αμοιβές των μελών του διοικητικού συμβουλίου των θυγατρικών εταιρειών που είχαν πάνω από 3.000 εργαζόμενους.

Το άρθρο 38, προβλέπει ότι το γενικό πλαίσιο κανονισμού έργων προμηθειών και υπηρεσιών και κανονισμοί έργων προμηθειών και υπηρεσιών των λοιπών θυγατρικών εταιρειών, καταρτίζονται κατά παρέκκλιση του ν. 4413.

Με αυτό το άρθρο εάν δεν μπουν δικλείδες ασφαλείας, κρίσιμα έργα υποδομών για τη χώρα στις μεταφορές και τα δίκτυα θα ανατίθενται κατά το δοκούν από διοικήσεις επιχειρήσεων που με το πρόσχημα του ιδιωτικού χαρακτήρα των επιχειρήσεων θα κάνουν ό,τι επιθυμούν οι ίδιες ή αυτοί που τις διόρισαν χωρίς την παραμικρή λογοδοσία.

Στο άρθρο 42 που προβλέπεται ότι οι συμβάσεις παροχής υπηρεσιών επιβατικών οδικών μεταφορών καθώς και συμβάσεις υπεκμίσθωσης που έχουν υπογραφεί έως την έναρξη της ισχύος του παρόντος μεταξύ Οργανισμού Αστικών Συγκοινωνιών και τα λοιπά, η διάταξη αυτή επανανομοθετείται αυτούσια με την προσθήκη ότι εφαρμόζεται κατά παρέκκλιση κάθε άλλης διατάξεως. Είχε επανανομοθετηθεί με το άρθρο 75 του ν. 4949/2022 τον Ιούλιο και είχε καταψηφιστεί από εμάς αφού αποτελεί διαδικασία έμμεσης ιδιωτικοποίησης του έργου των Αστικών Συγκοινωνιών που προωθήθηκε με αφορμή την πανδημία και επεκτείνεται χωρίς ωστόσο να έχουν πραγματοποιηθεί οι απαραίτητες διαγωνιστικές διαδικασίες.

Αυτά σε ό,τι αφορά τα θέματα που έχουν σχέση με το πρώτο μέρος.

Λίγες παρατηρήσεις για τα υπόλοιπα, γιατί, κύριε Πρόεδρε, έχω χρησιμοποιήσει ήδη αρκετό χρόνο, θα συνεχίσω αύριο κάποια στιγμή την τοποθέτησή μου.

Θεσμοθετείτε έναν «Τειρεσία» στο Δημόσιο, δηλαδή όπως ήταν στις τράπεζες ο «Τειρεσίας» και ασχολούταν η Ένωση των Ελληνικών Τραπεζών τώρα φτιάχνεται και πιστεύουμε ότι κατά βάση είναι μια θετική πρόταση, ένας θετικός θεσμός. Είναι σε σωστή κατεύθυνση, αυτή η διαδικασία. Χρειάζεται όμως διευκρίνιση για το ποιος είναι ο δημόσιος τομέας που αναφέρετε στο νομοσχέδιο, αυτός που ορίζεται από το ν. 4270 ή το ν.2190 ή κάτι άλλο και αυτό έχει σημασία, γιατί μιλάμε για ένα νομοσχέδιο το οποίο δρομολογεί τη μείωση του δημόσιου τομέα κατά πολύ μέσα από μαζικές πωλήσεις συμμετοχών σε ανώνυμες εταιρείες.

Εδώ, επίσης, μπαίνει ένα θέμα, σημαντικό, προσωπικών δεδομένων που δεν διασφαλίζονται μέσα από τις διατάξεις του νομοσχεδίου και νομίζω ότι αυτό πρέπει να γίνει με πολύ μεγάλη προσοχή, γιατί δεν μπορεί για παράδειγμα να προσβάλλονται - μέσα από συναλλαγές παράνομες, ουσιαστικά παράτυπες - τα προσωπικά δεδομένα και ξέρουμε πώς γίνεται με τις συναλλαγές με τις τράπεζες και τους δανεισμούς και τους δανειολήπτες με διάφορα γεγονότα που βγαίνουν κατά καιρούς στην επιφάνεια.

Σε ό,τι αφορά το Κεντρικό Μητρώο Πιστώσεων στην Τράπεζα της Ελλάδος, γενικά, είμαστε θετικοί.

Σε ό,τι αφορά τον Συμπληρωματικό Κρατικό Προϋπολογισμό εμείς ψηφίζουμε όλες τις εκπληρώσεις υποχρεώσεων που έχουμε στην πορεία της υλοποίησης του Προϋπολογισμού, εκ των πραγμάτων, απλά επισημαίνοντάς σας, κύριε Υπουργέ, αυτό που σας είπα τόσο εμφατικά το Δεκέμβριο κατά τη συζήτηση του Προϋπολογισμού, τον Νοέμβριο, πότε ήταν, για το ότι αυτή η αισιοδοξία που σας χαρακτηρίζει και εγώ το χαίρομαι, γιατί είστε ένας Υπουργός Οικονομικών που είναι πάντα αισιόδοξος, δεν παίρνει υπόψιν της, πολλές φορές, τις κρίσεις που έρχονται και οι οποίες απ’ ότι φαίνεται πολλαπλασιάζονται και τον επόμενο χειμώνα, να μην είναι ο μεθεπόμενος χειμώνας και να δούμε τι θα αναλάβει, όποια κυβέρνηση αναλάβει μετά τις εκλογές, να λύσει τα προβλήματα που τώρα στην προεκλογική περίοδο δημιουργούνται σωρηδόν - από ότι έχω αντιληφθεί τις τελευταίες μέρες -στην πολιτική ζωή και στην εκλογική διαδικασία.

Και τέλος για το ΚΕΦΑΛΑΙΟ Ε΄(μέρος 5ο ), νομίζω ότι εδώ, κύριε Υπουργέ, ουσιαστικά εξυπηρετείτε κάποιες, γενικά, πελατειακές σχέσεις. Παραδείγματος χάριν, το άρθρον 124 που αναφέρεται στην ΠΥΡΚΑΛ και το θέμα του Δήμου Δάφνης εκεί, κανένα ρόλο και λόγο δεν έχει ο Δήμος στη διαμόρφωση του αστικού πρασίνου και της χρήσης. Το κάνουν αυτοί που αποφασίζουν τα πάντα, χωρίς το Δήμο.

Το δεύτερο είναι το άρθρο 167 που αναφέρεται στην τοποθέτηση προϊσταμένων μετά από εισήγηση του Γενικού Γραμματέα. Σε αυτό το άρθρο λέει ότι «Κατά παρέκκλιση κάθε διάταξης για την επιλογή προϊσταμένων στο Δημόσιο, στην Υπηρεσία Διαχείρισης Έργων του Ταμείου Ανάκαμψης του Υπουργείου Αγροτικής Ανάπτυξης και Τροφίμων θα επιλέγει προϊσταμένους ο Υπουργός μετά από πρόταση του Γενικού Γραμματέα». Πόσο πιο κομματικό μπορεί να είναι ένα σύστημα επιλογής προϊσταμένων;

Στο άρθρο 170, όπως και στο άρθρο 172 και στο άρθρο 176, το πρώτο αφορά το Άγιον Όρος και τις Ιερές Μονές, το δεύτερο αφορά «εάν στα κέρδη του νομικού προσώπου ή νομικής οντότητας στα οποία υπάγονται σε φόρους στην Ελλάδα περιέλθουν κέρδη τα οποία υπάγονται σε φόρους στην Ελλάδα στο όνομα συνδεδεμένου προσώπου και τα λοιπά» μια ρύθμιση που έχει αναδρομική ισχύ, εφόσον κατά το χρόνο έναρξης ισχύος του υπόψη σχεδίου νόμου οι υποθέσεις εκκρεμούν ενώπιον της φορολογικής διοίκησης ή των τακτικών διοικητικών δικαστηρίων ή του Συμβουλίου της Επικρατείας, όπως και στο άρθρο 176 που αναφέρεται στη διενέργεια γενικών παροχών και δωρεών χρηματικών ποσών βάζουμε τώρα και τα χρηματικά ποσά στις δωρεάν παροχές και τα τρία θεωρούμε ότι είναι φωτογραφικές διατάξεις χωρίς ικανοποιητική τεκμηρίωση για την αναγκαιότητά τους.

Κλείνοντας, θέλω να πω ότι είναι εργώδης η προσπάθεια του Υπουργείου Οικονομικών, αλλά ο τρόπος που γίνεται αυτή η συζήτηση δεν βοηθάει καθόλου στο να αποκτήσει ένα ορθολογικό σύστημα και ένα δίκαιο σύστημα φορολόγησης και οτιδήποτε άλλο.

Προσπαθώ να θυμηθώ πόσες φορολογικές διατάξεις έχετε φέρει από την ημέρα που έχετε αναλάβει τη διακυβέρνηση της χώρας. Δεν μετριούνται πια, δεν μετριούνται, είναι δεκάδες.

Λοιπόν, σας παρακαλούμε φέρτε ένα γενικό σχέδιο να κάνουμε μια μεγάλη τομή, να υπάρξει κάτι πιο δίκαιο και πιο ουσιαστικό. Εσείς ευνοείστε μέσα από αυτές τις διατάξεις, διότι μπορείτε να κάνετε επιμέρους διάφορες δουλίτσες οι οποίες δεν βοηθάνε τελικά ένα φορολογικό σύστημα δίκαιο και μια αποτελεσματική φορολογική διοίκηση.

Στην Ολομέλεια τα υπόλοιπα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε πολύ τον κ. Σκανδαλίδη και το λόγο τώρα έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.)**: Ευχαριστώ πολύ, κύριε Πρόεδρε.

Από την προηγούμενη εβδομάδα το Κομμουνιστικό Κόμμα Ελλάδας είχε εκφραστεί αρνητικά για αυτό το νομοσχέδιο, ένα νομοσχέδιο που επί της ουσίας προσαρμόζει τις κατευθύνσεις της Ευρωπαϊκής Ένωσης, τις απαιτήσεις της καπιταλιστικής αγοράς στην καπιταλιστική ανάπτυξη και προφανώς όλη αυτή η διαδικασία δεν μπορεί παρά να είναι σε βάρος της συντριπτικής πλειοψηφίας των εργαζομένων και των λαϊκών αναγκών.

Στο πρώτο μέρος του νομοσχεδίου που αφορά τα άρθρα 1 έως 47, τα οποία καταψηφίζουμε στο σύνολό τους, θέλουμε να πούμε ότι συνιστούν ένα νέο βήμα ολοκλήρωσης των ιδιωτικοποιήσεων που ξεκίνησαν εδώ και 20 χρόνια με όλες τις κυβερνήσεις και της Νέας Δημοκρατίας και του ΣΥΡΙΖΑ και του ΠΑΣΟΚ των Ανωνύμων Εταιριών του Δημοσίου που ανήκουν στην Ελληνική Εταιρεία Συμμετοχών και Περιουσίας Α.Ε., δηλαδή, στο Υπερταμείο και επιδιώκει διά ροπάλου την επιχειρηματική δραστηριότητα με βάση τους κανόνες της ιδιωτικής οικονομίας να υιοθετούν στη βάση της υποχρεωτικότητας τη λογική κόστους κερδοφορίας, να συνεισφέρουν πόρους για την υλοποίηση της επενδυτικής πολιτικής με βάση τις κατευθύνσεις του ΟΟΣΑ, δηλαδή, να τονωθεί το κλίμα επιχειρηματικής εμπιστοσύνης προς τους επενδυτές στους επιχειρηματικούς ομίλους, να υπηρετηθούν πιο αποτελεσματικά επιδιώξεις του κεφαλαίου χωρίς πολλά - πολλά εμπόδια.

Όλη αυτή η διαδικασία προφανώς θα οδηγήσει σε παραπέρα μείωση της, ήδη, χαμηλής χρηματοδότησης από τον κρατικό προϋπολογισμό και θα αξιοποιηθεί και ως μέσο πίεσης για τη διεύρυνση της λειτουργίας τους με ιδιωτικοοικονομικά κριτήρια και όρους κερδοφορίας, ενώ αντικειμενικά και μαθηματικά θα προκύψει αύξηση στα τιμολόγια που θα επιβαρύνει τους χρήστες στο, ήδη, επιβαρυμένο και άδειο πορτοφόλι τους.

Το νομοσχέδιο χαρακτηρίστηκε από τους ίδιους τους εργαζόμενους ως νομοσχέδιο «καρμανιόλα».

Η κυβέρνηση υλοποιεί το νόμο του ΣΥΡΙΖΑ για την είσοδο ιδιωτών στις αστικές συγκοινωνίες, έρχεται να σαρώσει και τα τελευταία εργασιακά δικαιώματα που έχουν απομείνει, ενώ συνεχίζει την ιδιωτικοποίηση των αστικών συγκοινωνιών δίνοντας, επιπλέον, 25% συγκοινωνιακό έργο στα ΚΤΕΛ.

Για πρώτη φορά, επιτρέπονται προσλήψεις στις αστικές συγκοινωνίες εργαζομένων, με συμβάσεις ορισμένου χρόνου, με διευθυντικό δικαίωμα μέσω συνέντευξης και περιορισμού του ΑΣΕΠ. Ταυτόχρονα, δίνει το δικαίωμα στην πρόσληψη, μέσω δουλεμπορικών γραφείων, με σύμβαση δανεισμού εργαζομένων, ενώ επιτρέπει τη μεταφορά τους, μεταξύ των εταιρειών που εντάσσονται στην ΕΣΥΠ, δηλαδή στο υπερταμείο. Θα υπάρχουν εργαζόμενοι πολλών ταχυτήτων και σε δικαιώματα και σε μορφή σχέσης εργασίας, αορίστου χρόνου, ορισμένου χρόνου, εργολαβικοί, δανεικοί. Θα υπάρξουν μισθολογικές επιπτώσεις και αυτοί οι εργαζόμενοι είναι εργαζόμενοι, χωρίς συγκροτημένα εργασιακά δικαιώματα.

Με το άρθρο 42 δίνει παράταση για ακόμη ένα χρόνο στα ΚΤΕΛ και 25% επιπλέον συγκοινωνιακού έργου, συνεχίζοντας την ιδιωτικοποίηση της ΟΣΥ, δίνοντας ζεστό χρήμα στους ιδιώτες, όπως τα χαρακτήρισαν ως κοράκια των αστικών συγκοινωνιών, που έχουν εργαζόμενους με μισθούς πείνας και δουλεύουν πολλές φορές 16 ώρες στο τιμόνι. Δίνεται επιπλέον το δικαίωμα στους διευθυντές για εκποίηση των περιουσιακών στοιχείων, των μετόχων και άλλων περιουσιακών στοιχείων, ενώ δίνει και μπόνους στους διευθυντές. Στόχος είναι η πλήρης απελευθέρωση των μεταφορών και επικοινωνιών, η δημιουργία χώρου, μέσω της συρρίκνωσης του μεγέθους και επομένως, της λειτουργίας των φορέων του δημοσίου, για τη δραστηριοποίηση και άλλων κεφαλαίων στους κλάδους αυτούς. Η απελευθέρωση της ενέργειας, σήμερα, είναι το πιο χαρακτηριστικό παράδειγμα παράδοσης ενός χρυσωρυχείου στο κεφάλαιο, με εξασφάλιση ακόμα πιο φθηνού και ευέλικτου εργατικού δυναμικού. Την ίδια πορεία θα πάρουν και αυτοί οι κλάδοι που κουβεντιάζουμε.

Στο δεύτερο μέρος, στα άρθρα 48 έως 110, επίσης καταψηφίζουμε. Το πιο σημαντικό στο δεύτερο μέρος του νομοσχεδίου, στο κεφάλαιο Γ, έχει να κάνει με την Ανεξάρτητη Αρχή Πιστοληπτικής Αξιολόγησης, που έχει χαρακτηριστεί ως νέος υπερΤΕΙΡΕΣΙΑΣ. Πρόκειται για ένα νέο μηχανισμό ασφυκτικής παρακολούθησης των νοικοκυριών και των επαγγελματιών, που έχουν χρέη στην εφορία και τους δημόσιους οργανισμούς, σε μια συγκυρία που τα λαϊκά νοικοκυριά και οι καταστηματάρχες φτύνουν, στην κυριολεξία, αίμα, για να τα βγάλουν πέρα από την ακρίβεια και την έκρηξη των τιμών της ενέργειας και που η κυβέρνηση διαφημίζει τα διάφορα αυτά επιδόματα-ψίχουλα, ως μέτρα στήριξης. Συγκροτεί ένα μηχανισμό που είναι θηλιά για το λαό, προκειμένου να παρακολουθεί σε κάθε βήμα τις συναλλαγές του, να σκανάρονται όλα τα οικονομικά δεδομένα φυσικών προσώπων και επιχειρήσεων, από οφειλές προς την εφορία, τα ασφαλιστικά ταμεία, τις ΔΕΚΟ ακόμα και τους φορείς Τοπικής Αυτοδιοίκησης, προκειμένου να υπάρξει πλήρης καταγραφή της συναλλακτικής του συμπεριφοράς και να μπλοκάρει τη δυνατότητα αγοράς με πίστωση. Μάλιστα, αυτά τα στοιχεία θα μπορούν να δίνονται και σε ιδιώτες, δηλαδή τράπεζες, εταιρείες διαχείρισης κόκκινων δανείων, αλλά και άλλες επιχειρήσεις του λιανεμπορίου, προκειμένου να χορηγήσουν δάνεια, να ρυθμίσουν οφειλές, ή να δώσουν πίστωση για την αγορά ενός προϊόντος, ή μιας υπηρεσίας, ενώ θα μπορούν να χρησιμοποιηθούν ως μέσο πίεσης και εκβιασμού, από διάφορα ιδρύματα προς τους οφειλέτες, αφού, ταυτόχρονα, θα υπάρχουν και όλα τα περιουσιακά τους στοιχεία.

Στο τρίτο μέρος του νομοσχεδίου, τα άρθρα 111 έως 122, θα τα καταψηφίσουμε. Αυτό το μέρος του νομοσχεδίου αναφέρεται στη συγκρότηση του κεντρικού μητρώου πιστώσεων. Η λειτουργία του, που είναι το πρώτο σύστημα αρχειοθέτησης δεδομένων προσωπικού χαρακτήρα, που θα τηρείται στην Τράπεζα της Ελλάδος, εντάσσεται στο τέταρτο πυλώνα του εθνικού σχεδίου ανάκαμψης και ανθεκτικότητας. Όπως αναφέρεται, θα λειτουργεί συμπληρωματικά με άλλα κρατικά εργαλεία, όπως το γραφείο δημοσίων πιστώσεων, την Ανεξάρτητη Αρχή Πιστοληπτικής Αξιολόγησης, που αναφέραμε προηγουμένως, το μητρώο παρακολούθησης ιδιωτικού χρέους και το σύστημα ΤΕΙΡΕΣΙΑΣ.

Όλα αυτά τα συστήματα ανήκουν στο οπλοστάσιο του κράτους και των κυβερνήσεων, για να επιτύχουν μια σειρά από στόχους και:

Να αντιμετωπίσουν ανοιχτά ζητήματα διαχείρισης της καπιταλιστικής οικονομίας, όπως είναι το πολύ υψηλό ιδιωτικό χρέος -που ξεπερνά τα 250 δισεκατομμύρια ευρώ- και το ζήτημα των «κόκκινων» δανείων.

Να ενισχύσουν το τραπεζικό σύστημα και τους επιχειρηματικούς ομίλους, που δραστηριοποιούνται στις κεφαλαιαγορές, ελαχιστοποιώντας κινδύνους στη δραστηριότητά τους.

Να εξυπηρετήσουν τα διάφορα Fund, τα οποία έχουν πάρει μεγάλο μέρος των «κόκκινων» δανείων, αφού -όπως αναφέρεται στο ίδιο το κείμενο του νομοσχεδίου- θα διευκολύνει σε μεγάλο βαθμό την ικανότητα των επενδυτών να τιμολογούν τον κίνδυνο στη δευτερογενή αγορά των μη εξυπηρετούμενων δανείων.

Και, βέβαια, θα σφίξει ακόμα περισσότερο τη θηλιά στα λαϊκά νοικοκυριά, σε μικροεπαγγελματίες που έχουν οφειλές προς το δημόσιο είτε προς τις τράπεζες, ενώ μπορεί να αποτελέσει την υποδομή και για άλλες κρατικές λειτουργίες, όπως για παράδειγμα τον Πτωχευτικό Κώδικα.

Θυμίζουμε ότι, στην ίδια λογική, ήταν σχετική νομοθεσία ρύθμισης της κυβέρνησης του ΣΥΡΙΖΑ, το 2018, που προέβλεπε την πρόσβαση των τραπεζών και επιχειρήσεων υπό κρατικό έλεγχο -όπως ΔΕΗ, ΕΥΔΑΠ, ΕΥΑΘ, οι Οργανισμοί Τοπικής Αυτοδιοίκησης και άλλοι Οργανισμοί -στα απόρρητα φορολογικά στοιχεία που τηρεί ο φοροεισπρακτικός μηχανισμός, μέσω του ηλεκτρονικού συστήματος TAXIS, για τους μικροεπαγγελματίες που έχουν συσσωρεύσει χρέη, είτε από την προηγούμενη φάση της καπιταλιστικής κρίσης, είτε με τα κυβερνητικά lock down, τη φοροεπιδρομή των τελευταίων χρόνων και την αναδουλειά και τη νέα φάση της κρίσης με τις υπέρογκες ανατιμήσεις στην ενέργεια, στις πρώτες ύλες και αλλού. Οι δύο αυτοί νέοι μηχανισμοί είναι στην κυριολεξία βραχνάδες στη μάχη για επιβίωση των μικροεπαγγελματιών.

Σε αυτήν την πραγματικότητα πρέπει να προσθέσουμε το απόλυτο τίποτα στις εξαγγελίες του Πρωθυπουργού, στη Διεθνή Έκθεση Θεσσαλονίκης, για τη στήριξη των αυτοαπασχολούμενων και των πολύ μικρών επιχειρήσεων, που παλεύουν για επιβίωση. Αντίθετα, χρηματοδοτήσεις, φορολογικά κίνητρα και πακέτα για την πράσινη και ψηφιακή οικονομία κατευθύνονται στους επιχειρηματικούς ομίλους και σε ορισμένες δυναμικές μικρομεσαίες επιχειρήσεις. Φυσικά, ούτε κουβέντα για διαγραφές χρεών για τους μικροεπαγγελματίες, ενώ δισεκατομμύρια χαρίζονται ή διαγράφονται, όταν πρόκειται για μονοπωλιακούς ομίλους.

Ως Κ.Κ.Ε., έχουμε κατ’ επανάληψη καταθέσει συγκεκριμένες προτάσεις - με τη μορφή Τροπολογιών και Πρότασης Νόμου για την ανακούφιση των αυτοαπασχολούμενων και των πολύ μικρών επιχειρήσεων από τα δυσβάσταχτα χρέη:

Για διαγραφές χρεών σε εφορία, τράπεζες, δήμους.

Για φορολογικές ελαφρύνσεις που θα αυξήσουν το διαθέσιμο εισόδημα, όπως η κατάργηση του επιτηδεύματος, του ΦΠΑ, του ειδικού φόρου κατανάλωσης, επαναφορά του αφορολόγητου στα 12.000 ευρώ και πολλές άλλες προτάσεις.

Για μέτρα που θα μειώνουν τις τιμές στην ενέργεια.

Και η άποψή μας είναι αυτή. Επειδή από το ένα αυτί μπαίνουν κι από το άλλο βγαίνουν, μόνον η ανυποχώρητη και διαρκής διεκδίκηση και ο οργανωμένος αγώνας των μικροεπαγγελματιών μπορεί να αποτρέψει πλειστηριασμούς, αναγκαστικές κατασχέσεις και διακοπές ρεύματος σε όσους δεν μπορούν να ανταποκριθούν.

Στο Πέμπτο Μέρος του νομοσχεδίου και, συγκεκριμένα, στο άρθρο 126, το οποίο και καταψηφίζουμε. Όμως, επανερχόμαστε, αν και τοποθετηθήκαμε στην πρώτη συνεδρίαση. Αυτό το άρθρο αφορά στις ρυθμίσεις για ακίνητα νησίδων των Δωδεκανήσων. Ουσιαστικά, αφορά μια διαδικασία και τις προϋποθέσεις αναγνώρισης κυριότητας σε ιδιώτες, για κρατικές εκτάσεις που είχαν παραχωρηθεί κατά κυριότητα σε φυσικά πρόσωπα, με συμβολικό τίμημα. Έχει ένα ενδιαφέρον να μας πει ο κ. Υπουργός πώς, πότε και από ποιον έγινε αυτή η διαδικασία.

Για τις αποφάσεις αυτές, η Κυβέρνηση λέει -στη σελίδα 357- ότι συντάχθηκαν συμβολαιογραφικές Πράξεις, οι οποίες, στο πλαίσιο κτηματογράφησης αυτών των νήσων, αμφισβητήθηκαν, με αγωγές εκ μέρους του ελληνικού δημοσίου ως παραχωρήσεις παρά μη κυρίου. Πως; Από ποιον φορέα του δημοσίου; Και, γιατί αμφισβητήθηκαν;

Επίσης αναφέρει, ότι ακόμα και αν δικαιωθεί το δημόσιο κατά τη διεκδίκηση των εν λόγω ακινήτων στο πλαίσιο εκδίκασης των κτηματολογικών αγωγών, υφίσταται όπως λέει ήδη το νομοθετικό πλαίσιο για την εκ νέου παραχώρηση των ακινήτων αυτών στους ήδη νομείς τους, το οποίο και πρόκειται να ενεργοποιηθεί για λόγους εθνικής πολιτικής και ενίσχυσης των ακριτικών περιοχών. Η κυβέρνηση δηλαδή προτείνει την απόσυρση των εμπράγματων δικαιωμάτων του ελληνικού δημοσίου, ως προς τα ακίνητα που βρίσκονται στις εν λόγω νησιωτικές περιοχές και την αναγνώριση των ήδη νομέων και κυρίων των ακινήτων αυτών με τις οριζόμενες προϋποθέσεις. Αυτά τα λέμε, διότι το να δίνεις στον ιδιώτη προτεραιότητα έναντι του κράτους με δικαίωμα κυριότητας και μάλιστα, σε περιοχές που συνδέονται με εθνική κυριαρχία είναι σοβαρότατο πολιτικό ζήτημα, αφού ο ιδιώτης ιδιοκτήτης μπορεί να λειτουργήσει με διάφορα και με διαφορετικά κριτήρια και ξέρουμε πάρα πολύ καλά πώς λειτουργούν οι ιδιώτες σε συνθήκες οικονομίας της αγοράς, μέσα στον καπιταλισμό. Δεν είναι τυχαίο το γεγονός, ότι κάποιος κρατικός φορέας έχει κάνει αγωγή. Άρα, εδώ πρέπει να δοθούν εξηγήσεις.

Για το άρθρο 127 που αφορά τον δήμο Ελευσίνας ως πολιτιστική πρωτεύουσα Ευρώπης για το 2023, εμείς δεν θα πούμε όχι στην παραχώρηση της χρήσης των ακινήτων στο δήμο. Θα ψηφίσουμε παρών, διότι εκτός όλων των άλλων αυτός ο θεσμός της πολιτιστικής πρωτεύουσας χρησιμοποιείται κυρίως για την προπαγάνδα των αξιών της Ευρωπαϊκής Ένωσης, αυτής της ένωσης των μονοπωλίων, της ανεργίας, των πολέμων και της ενεργειακής φτώχειας, που σε πολλές περιπτώσεις ισοπεδώνει ακόμα και εξαφανίζει λαϊκούς πολιτισμούς, περιθωριοποιεί κάθε προοδευτική καλλιτεχνική έκφραση και δημιουργία, έχοντας εξάλλου και την αντίστοιχη πείρα από τις προηγούμενες πολιτιστικές πρωτεύουσες. Αλήθεια τι άφησαν στον πολιτισμό και στις υποδομές των άλλων πόλεων, Πάτρα, Λάρισα ή όπου αλλού ταξίδεψε αυτή η πολιτιστική πρωτεύουσα, αυτός ο θεσμός; Αξιοποιούνται τέτοιοι θεσμοί και καλλιεργείται συστηματικά ως ευκαιρία και για επενδύσεις, για να κερδίζουν οι εργολάβοι, οι διάφοροι χορηγοί, τουριστικοί όμιλοι. Θέλω να σας θυμίσω μόνο, ότι μετά τις φονικές πλημμύρες στη Μάνδρα ξεκίνησε η κουβέντα για το πρόγραμμα Ελευσίνα, πολιτιστική πρωτεύουσα της Ευρώπης. Τι ειρωνεία, τι υποκρισία πραγματικά. Ακόμα είναι έντονα τα σημάδια αυτής της ανείπωτης τραγωδίας. Είναι προτιμότερο τα χρήματα αυτά να δοθούν στους δήμους για τις λαϊκές ανάγκες και δεν θα είναι λίγα. Απ’ ό,τι πληροφορούμαστε είναι αρκετά αυτά τα χρήματα.

Για το άρθρο 128 που αφορά την παραχώρηση σε όμορους δήμους κοινωφελών χώρων και χώρων κοινωνικής ανταποδοτικότητας του μητροπολιτικού πόλου, Ελληνικού, Αγίου Κοσμά κλπ.. Δεν θα το ψηφίσουμε, γιατί θεωρούμε ότι είναι τα τριάκοντα αργύρια για να σταματήσουν οι δήμοι να φωνάζουν, να διαμαρτύρονται για τις συνθήκες που θα δημιουργηθούν από την οικοδόμηση μιας νέας πόλης δίπλα στους όμορους δήμους, που σε τελική ανάλυση θα τα πληρώσουν οι ίδιοι οι δημότες.

Δεν θα συνεχίσω άλλο, όπως και οι υπόλοιποι γιατί είναι πολλά τα άρθρα. Θα ολοκληρώσουμε την τοποθέτηση στα πιο σημαντικά, στα πιο βασικά άρθρα αύριο κατά την β΄ ανάγνωση.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής)**: Το λόγο έχει ο κ. Βιλιάρδος.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αμανατίδης Γεώργιος, Αναστασιάδης Σάββας, Βλάχος Γεώργιος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα),Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος-Πέτρος, Σταμενίτης Διονύσιος, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Ξενογιαννακοπούλου Μαρία-Ελίζα, Ελευθεριάδου Σουλτάνα, Κόκκαλης Βασίλειος, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Παππάς Νικόλαος , Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Αρβανιτίδης Γεώργιος, Λοβέρδος Ανδρέας, Σκανδαλίδης Κωνσταντίνος, Στολτίδης Λεωνίδας, Δελής Ιωάννης, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας, Λογιάδης Γεώργιος και Κουρουμπλής Παναγιώτης.

**ΒΑΣΙΛΕΙΟΣ ΒΙΛΙΑΡΔΟΣ(Ειδικός Αγορητής της Ελληνικής Λύσης)**: Κύριοι Υπουργοί, συνάδελφοι, θα ξεκινήσουμε από το άρθρο 172, με το οποίο η κυβέρνηση επιμένει στο χαρτόσημο στα επιχειρηματικά δάνεια, παρά το ότι το ΣτΕ έχει κρίνει με δύο αποφάσεις του πως απαλλάσσονται. Ο κ. Υφυπουργός βέβαια, το δικαιολόγησε ότι πρώτον δεν πρόκειται για κάτι καινούργιο, ενώ οι αποφάσεις του ΣτΕ αφορούν μεμονωμένες περιπτώσεις.

 Θα τον παρακαλούσαμε να μας πει για ποιες περιπτώσεις και για ποιο λόγο έχουν εκδοθεί αυτές οι αποφάσεις.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Απάντησα συνολικά γι’ αυτό το θέμα, αλλά επειδή ήσασταν σε άλλη Επιτροπή, δεν με ακούσατε.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ωραία. Θα το διαβάσω.

Το δεύτερο ότι επιβάλλεται μόνο στα έντοκα δάνεια.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Η απόφαση του Συμβουλίου της Επικρατείας είναι για τα έντοκα δάνεια. Γι’ αυτό μιλάμε σήμερα.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Δεν είναι όμως όλα τα δάνεια έντοκα μεταξύ των επιχειρήσεων; Προφανώς είναι όλα έντοκα και το γνωρίζετε καλύτερα από εμένα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Για τα δάνεια απάντησα προηγουμένως, αλλά λείπατε.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Στα έντοκα είπατε. Και σας λέω ότι όλα τα δάνεια επιβάλλεται να είναι έντοκα. Ή κάνω λάθος;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Από πού επιβάλλεται;

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Από τη νομοθεσία. Από τους ελεγκτές.

Κατά την άποψή μας πάντως πρόκειται για ένα μη φιλελεύθερο μέτρο, για ένα «χαράτσι» σοβιετικού τύπου εις βάρος των μικρομεσαίων επιχειρήσεων.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Εφαρμόζεται 91 χρόνια.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Τι σημασία έχει επειδή είναι 91 χρόνια. Πρόκειται για ένα «χαράτσι», το οποίο θα ήταν καλύτερα να είχε αποσυρθεί. Είπα σοβιετικού, δεν είπα κομμουνιστικού. Κεντρικά κατευθυνόμενης οικονομίας.

Συνεχίζοντας με το νομοσχέδιο, με το άρθρο 3, παρέχεται η κατηγοριοποίηση των εταιρειών του Υπερταμείου των ξένων στις οποίες αναφέρεται ο νόμος ως εξής: πρώτον, στο δεύτερο κεφάλαιο αυτές που η απόλυτη πλειοψηφία τους ανήκει στο ελληνικό δημόσιο όπου όμως υπάρχουν εξαιρέσεις. Δεύτερον, στο κεφάλαιο γ΄ αυτές που το δημόσιο έχει συμμετοχή μαζί με άλλες οντότητες και τρίτον, στο κεφάλαιο δ΄ με τις λοιπές θυγατρικές της ΕΕΣΥΠ, όπου το δημόσιο έχει στην ουσία έμμεση συμμετοχή. Μεταξύ των εταιρειών των παραπάνω κατηγοριών, υπάρχουν διαφορετικού είδους προνόμια του δημοσίου και της ΕΕΣΥΠ με κλιμακούμενο επίπεδο ελέγχου από το δημόσιο. Μεγαλύτερο στην πρώτη κατηγορία της απόλυτης πλειοψηφίας και σχεδόν καθόλου στην τελευταία, όπου όμως υπάρχουν πολύ σημαντικές και επιδοτούμενες εταιρείες, όπως ο ΟΑΣΑ και τα ΕΛΤΑ. Σύμφωνα πάντως με τον νόμο 3920/2011 για την αναδιάρθρωση και εξυγίανση των δημοσίων συγκοινωνιών, καθώς επίσης με τον νόμο 3429/2005 περί ΔΕΚΟ, ο ΟΑΣΑ είναι επιχείρηση του δημοσίου, όπου όμως με το παρόν δεν διασφαλίζεται ο δημόσιος χαρακτήρας του ΟΑΣΑ και των θυγατρικών του. Τοποθετούνται ιδιωτικοοικονομικά κριτήρια και θέτονται ζητήματα ιδιωτικοποίησης της λειτουργίας των μέσων μαζικής μεταφοράς.

Επομένως, με βάση τις εκτιμήσεις μας είναι πιθανότατα αντισυνταγματική η διάταξη. Το έχει εξετάσει το Νομικό Συμβούλιο; Βέβαια ακόμη και στην πρώτη κατηγορία του κεφαλαίου β΄, δεν υπάρχει απόλυτος έλεγχος του δημοσίου αφού ο έλεγχος διενεργείται από ιδιώτες εσωτερικούς ελεγκτές, κάτι με το οποίο φυσικά δεν συμφωνούμε.

Υπάρχουν επιπλέον κατά παρέκκλιση διατάξεις, όπως για τις προσλήψεις, για τα μισθολογικά του προσωπικού και για τα μπόνους της διοίκησης για το οποίο αναφερόμαστε ειδικότερα στο άρθρο 41 παρακάτω, καθώς επίσης για τις προμήθειες, όπου έχουμε λάβει επιστολή - όπως όλοι φαντάζομαι - από την Ενιαία Ανεξάρτητη Αρχή Δημοσίων Συμβάσεων με την οποία εκφράζονται αντιρρήσεις.

Επομένως, πρέπει να είμαστε ιδιαίτερα προσεκτικοί πόσο μάλλον με δεδομένο το ότι υπάρχει ήδη παρελθόν αντισυνταγματικότητας από το Υπερταμείο και την Τρόικα. Όπως στην περίπτωση των ΕΥΔΑΠ και ΥΑΘ. Σε κάθε περίπτωση ούτε καν τις απαιτήσεις του μνημονιακού πλαισίου με τις ανεξάρτητες αρχές δεν σέβεται η Τρόικα που ελέγχει το Υπερταμείο. Οπότε στην ουσία το Υπερταμείο των ξένων κάνει ό,τι θέλει με τη χρηματοδότηση του ελληνικού δημοσίου. Για να γνωρίζουμε πάντως τι ακριβώς ψηφίζετε, θα ήταν απαραίτητο να αναφέρονται και οι εταιρίες της κάθε κατηγορίας, όπου αναφέρονταν μεν στα παραρτήματα του εφαρμοστικού νόμου 4389/2016, του τρίτου μνημονίου που ψήφισαν από κοινού τα τρία κόμματα, αλλά έκτοτε έχουν μεσολαβήσει μετατροπές, πωλήσεις κ.λπ..

Στο άρθρο 4, ποιος είναι ο λόγος της πολιτικής κρατικής ιδιοκτησίας ανωνύμων εταιρειών για τη δημόσια περιουσία; Επίσης, της δήλωσης αποστολής και της δήλωσης ειδικών υποχρεώσεων στο άρθρο 5; Για να ενημερώνεται προκαταβολικά το Υπερταμείο για τις ενέργειές τους;

Γιατί να καθορίζεται η πολιτική βιώσιμης ανάπτυξης που ακολουθεί η εταιρεία σύμφωνα με περιβαλλοντικά, κοινωνικά και εταιρικής διακυβέρνησης κριτήρια με τα γνωστά ESG δηλαδή κατά τη μόδα του εξωτερικού, στο άρθρο 5, παράγραφος 2Ε΄; Για να παρεμβάλλονται οι συγκεκριμένες εταιρείες στην πολιτική;

Το Δημόσιο από μόνο του, δεν έχει σκοπό την βιώσιμη ανάπτυξη προς όφελος του δημοσίου συμφέροντος, να υπηρετεί την κοινωνία το περιβάλλον και τη χώρα; Τα περί ESG λοιπόν είναι περιττά αν όχι ύποπτα, αφού δεν θεσμοθετούνται από μια Δημόσια Αρχή αλλά από ιδιωτικές εταιρείες.

Το ίδιο θα λέγαμε και για άλλους επιχειρηματικούς εκμοντερνισμούς στο άρθρο 5-

δεν λέω «εκσυγχρονισμούς», είναι εκμοντερνισμοί είναι κάτι τελείως διαφορετικό- όπου γενικότερα δίνεται η εντύπωση της προσαρμογής των δημοσίων εταιρειών στο πλαίσιο της ανωνύμου εταιρείας για να κινεί τα νήματα το Υπερταμείο στο παρασκήνιο.

Στο άρθρο 7, η επιλογή των Διοικητών υπάγεται στην αρμοδιότητα του εποπτεύοντος Υπουργού, και εν συνεχεία, για τα υπόλοιπα μέλη του Διοικητικού Συμβουλίου στη Γενική Συνέλευση, οπότε ξανά στον Υπουργό. Επομένως πρόκειται για ψηφοθηρικές εξυπηρετήσεις, με αποτέλεσμα να διορίζεται ακόμη και μια γυμνάστρια Διοικητής σε νοσοκομείο, όπως γνωρίζουμε και το καταθέτουμε και στα Πρακτικά. Η ερώτηση μας εδώ, είναι ποια δυνατότητα υπάρχει για την πρόωρη διακοπή της εξαετούς θητείας τους και αν δικαιούνται αποζημίωση.

Στο άρθρο 8, η εργασιακή εμπειρία θα πρέπει να είναι σχετική. Για παράδειγμα, δεν θα έπρεπε να διοριστεί Διοικητής σε μια ενεργειακή εταιρεία κάποιος δικηγόρος και μάλιστα ανειδίκευτος, όπως συμβαίνει σε Γενικές Γραμματείες Υπουργείων, εξ όσων γνωρίζουμε.

Επίσης, για την επιλογή του ΔΣ και στα δύο άρθρα 7&8, δεν υπάρχει καμία νύξη για τον έλεγχο μη ύπαρξης αφενός και ύπαρξης αφετέρου ιδιοτήτων που καθιστούσαν τα μέλη ενός Δ.Σ. κατάλληλα προς εκλογή, σύμφωνα με τα άρθρα 3&9 του ν.4706.

Ειδικά για τη μη ύπαρξη σχέσεων εξάρτησης κατά το άρθρο 9 ή εν γένει σχέσεων που θα μπορούσαν να θεωρηθούν ως κατάσταση σύγκρουσης συμφερόντων ή καθηκόντων τόσο κατά το ν. 4548, δεν κάνω λάθος όσο και κατά το ν. 4706. Γίνεται μόνο μια αόριστη αναφορά σε ασυμβίβαστα στην παρ. 6 του άρθρου 8.

Στο άρθρο 12, γιατί οι εταιρείες διαθέτουν επιτροπή αποδοχών τα μέλη της οποίας διορίζονται και παύονται με απόφαση της Γενικής Συνέλευσης, δηλαδή από το Δημόσιο αφού είναι Δημόσιες; Δεν υπάρχει πλαίσιο για Νομικά Πρόσωπα Δημοσίου Δικαίου;

Στο άρθρο 16, δεν έχει εκδοθεί κοστολόγηση ενώ θα μπορούσε το Γενικό Λογιστήριο αφού οι εταιρείες είναι γνωστές. Γιατί δεν έχει δοθεί;

Στο άρθρο 17 και στην παράγραφο 2(δ) αναφέρεται πως «ο ιδιώτης εσωτερικός ελεγκτής μιας Δημόσιας Εταιρείας ή Νομικού Πρόσωπού Δημοσίου Δικαίου, θα ελέγχει με διάφορες διεθνείς πρακτικές. Ποιες είναι αυτές οι διεθνείς πρακτικές; Γιατί δεν έχουν προσκομιστεί;

Στο άρθρο 20, το πρόβλημα που εντοπίζεται ξανά έχει σχέση με την εποπτεία. Οπότε με τον απευθείας έλεγχο των εταιρειών από τον αρμόδιο Υπουργό.

Στο άρθρο 21, στις κυρώσεις αναφέρεται στην παράγραφο 1(ε) ότι μπορεί να δεσμεύονται έως και το 50% των εσόδων των εταιρειών από τον Τακτικό Προϋπολογισμό ή από το Πρόγραμμα Δημοσίων επενδύσεων. Δεν είναι αρνητικό κάτι τέτοιο για την λειτουργία τους;

Στο άρθρο 23, οι Γενικοί Διευθυντές προσλαμβάνονται με διαδικασίες που ελέγχονται από το Δ.Σ., δηλαδή από τον Υπουργό, με Σύμβαση Ορισμένου Χρόνου έως τριετούς διάρκειας ενώ οι αμοιβές καθορίζονται από τη Γενική Συνέλευση, δηλαδή, επίσης από τον Υπουργό. Δεν είναι απαράδεκτο;

Στο άρθρο 25, αναφερθήκαμε ήδη στη συζήτηση επί της αρχής, λέγοντας ότι ο Υπουργός, αποφασίζει για τις εκποιήσεις των δημοσίων εταιρειών, κάτι με το οποίο δεν συμφωνούμε -δεν συμφωνεί κανένας από ό,τι ήδη έχουμε ακούσει- και θα πρέπει οπωσδήποτε να αποσυρθεί. Σε κάθε περίπτωση πριν την εκποίηση θα πρέπει να έχουν διενεργηθεί αποτιμήσεις και να έχουν εκπονηθεί επιχειρηματικά σχέδια των εταιρειών σε σχέση με τη γενικότερη οικονομική πολιτική της κυβέρνησης. Δεν πρέπει, δηλαδή, να διενεργούνται από ιδιωτικές συμβουλευτικές εταιρείες που εξυπηρετούν άλλα συμφέροντα για να αποφεύγει η κυβέρνηση τις ευθύνες της αφού είναι θέμα συνολικού πολιτικού σχεδιασμού. Για παράδειγμα η ΛΑΡΚΟ, μια ενεργειακή εταιρεία εξυπηρετεί και άλλους τομείς της οικονομίας καθώς επίσης και της βιομηχανίας. Εάν πουληθεί, λοιπόν, με τη λογική της μεγιστοποίησης του κέρδους του μετόχου τότε μπορεί να επιβαρυνθεί η υπόλοιπη οικονομία, όπως με το κλείσιμο εργοστασίων και με τη μεταφορά της μεταποίησης στο εξωτερικό, με την αύξηση του κόστους της κιλοβατώρας ανεξέλεγκτα μέσω του καρτέλ του χρηματιστηρίου του κυρίου Χατζηδάκη, κλπ.. Επιπλέον, αυτές οι κατευθύνσεις θα πρέπει να δεσμεύουν τους τυχόν επενδυτές έτσι ώστε να μην αποφασίζουν για τις στρατηγικές επιχειρήσεις κατά το δοκούν.

Στο άρθρο 28, είναι σωστό να υπάρχει Επιτροπή Διαχείρισης Κινητών Αξιών. Σωστό είναι. Εντούτοις, θα πρέπει να αναφερθεί εδώ ποια θα είναι η πολιτική διαχείρισής τους.

Αυτονόητη είναι επίσης η καταγραφή στο επόμενο άρθρο 29, όπου όμως θα πρέπει να γίνεται επιπλέον αποτίμηση σε τακτά χρονικά διαστήματα, ενώ υπενθυμίζουμε, πως πρέπει να γίνει καταγραφή και αποτίμηση των παγίων τηςΕΤΑΔ. Ακόμη δεν έχει γίνει.

Στο άρθρο 31, αν και οι προσλήψεις γίνονται με βάση τη διαδικασία που ελέγχεται από το ΑΣΕΠ, οι όροι της προκήρυξης είναι κατά παρέκκλιση κάθε γενικής και ειδικής διάταξης στην παράγραφο 4. Επομένως, οι εταιρείες λειτουργούν με ιδιωτικοοικονομικά κριτήρια, με βάση τις επιλογές του Διευθύνοντος Συμβούλου και τηςΕΕΣΥΠ, που συμμετέχουν στην επιτροπή αξιολόγησης. Ποιος είναι, λοιπόν, ο λόγος της παρεμβολής του ΑΣΕΠ και του όλου νομοθετήματος; Εμείς δεν βλέπουμε τουλάχιστον κανένα λόγο έτσι όπως είναι διατυπωμένο. Περιλαμβάνονται εδώ οι ουσιαστικά δημόσιες επιχειρήσεις, όπως τα ΕΛΤΑ και ο ΟΟΣΑ; Εάν ναι, είναι σωστή αυτή η ανεξαρτητοποίησή τους ως προς τη στελέχωση;

Στο άρθρο 33 και στην παράγραφο β’, μπορούν να υπάρχουν και εργολαβικοί εργαζόμενοι με συμβάσεις έργου ή με δανεισμό, όπως στα ΕΛΤΑ;

Στο άρθρο 38, υπάρχει έντονη διαμαρτυρία της Ενιαίας Ανεξάρτητης Αρχής Δημοσίων Συμβάσεων, αφού κατά παρέκκλιση της νομοθεσίας περί προμηθειών του ν. 4412 του 2016, συστήνεται κανονισμός προμηθειών με την παράγραφο 2, καθώς επίσης μία υπηρεσία ελέγχου της ΕΕΣΥΠ με την παράγραφο 5. Δεν θα πρέπει να γίνει σεβαστή η άποψη της Ανεξάρτητης Αρχής;

Στο άρθρο 41, οι θέσεις απασχόλησης στον ΟΑΣΑ είναι σχεδόν όλες κομματικές. Εδώ αναφέρεται, ότι συνολικά οι αποδοχές δεν μπορούν να υπερβαίνουν το 90% του Προέδρου του Αρείου Πάγου, χωρίς, όμως να καθορίζεται το ακριβές ποσόν. Αν είναι δυνατόν, να έχουν αμοιβές ανάλογες με τον Πρόεδρο του Αρείου Πάγου. Ενδιαφέρουσα είναι επίσης η δυνατότητα για μεταβλητές αποδοχές σε μία δημόσια κοινωφελή υπηρεσία. Χρειάζεται αλήθεια κίνητρο για να κάνουν τη δουλειά τους; Πώς θα καθοριστούν οι στόχοι του κινήτρου, με κριτήριο την εξυπηρέτηση, το κέρδος, ή την ασφάλεια; Κάπου πρέπει να ξέρουμε με ποιο κίνητρο.

Το άρθρο 42, αποτελεί μια σκανδαλώδη επιδότηση του Υπερταμείου, μέσω των ΥΔΥ στον ΟΑΣΑ, ο οποίος δεν φαίνεται να μπορεί να μην είναι ζημιογόνος, παρέχοντας παράλληλα σωστές υπηρεσίες. Το κόστος που αναφέρει το γενικό λογιστήριο είναι 82,6 εκατομμύρια για τη μίσθωση των ΚΤΕΛ από τον ΟΑΣΑ. Πώς προκύπτει το συγκεκριμένο κόστος;

Στο άρθρο 44, ισχύουν τα ίδια όπως με το άρθρο 38 και με τις ενστάσεις της Αρχής Προμηθειών. Εδώ υπάρχει επιπλέον η δυνατότητα παροχής υπηρεσιών συμφωνημένου επιπέδου από την ΕΕΣΥΠ προς τις θυγατρικές της, από μία εταιρεία που δεν ανήκει στο δημόσιο. Ποιος την ελέγχει, αυτός είναι ο σκοπός της, θα την πληρώνει το κράτος, ή θα αφαιρείται από το μέρισμα που δίνει για την αποπληρωμή του χρέους;

Συνεχίζοντας με το θέμα της εισαγωγής του πλαισίου πιστοληπτικής ικανότητας, ίσως το πιο ενδιαφέρον του νομοσχεδίου, ειδικά στη συγκεκριμένη χρονική περίοδο, διατυπώσαμε ήδη τις αντιρρήσεις μας, ενώ είναι ο βασικός λόγος που καταψηφίζουμε το νομοσχέδιο, εκτός από τα άλλα του Υπερταμείου. Πόσο μάλλον, όταν παρέχονται στοιχεία από τον Τειρεσία, με το νέο πτωχευτικό δίνονται περαιτέρω ελευθερίες στις τράπεζες, ενώ έχει επίσης πληροφορήσει το δημόσιο μέσω της ΑΑΔΕ. Δημιουργείται δε η εντύπωση, πως ο λόγος είναι η διευκόλυνση των κερδοσκόπων που αγόρασαν τις οφειλές και τα σπίτια των Ελλήνων. Υπενθυμίζουμε, ότι πρόκειται να γίνουν πάνω από 140.000 κατασχέσεις το επόμενο χρονικό διάστημα, έτσι ώστε να πουλήσουν λοιπόν οι κερδοσκόποι με βάση ένα καθεστώς που ήδη γνωρίζουν από άλλες περιοχές του κόσμου. Δεν αναφέρεται πάντως ποιο λογισμικό θα επιλεχθεί, ούτε το κόστος του, ενώ δεν θα μας φαινόταν περίεργη η επιλογή του τριψήφιου FICO των Ηνωμένων Πολιτειών.

Σε κάθε περίπτωση, έτσι θα ελέγχονται όλοι οι Έλληνες, ειδικά σε μια εποχή που η φτωχοποίησή τους έχει υπερβεί κάθε προηγούμενο ρεκόρ. Είμαστε η τρίτη από το τέλος μετά τη Ρουμανία και τη Βουλγαρία, στην αρχή από τα μνημόνια, ενώ σήμερα από την ακρίβεια και την ενεργειακή κρίση. Στις Ηνωμένες Πολιτείες τώρα, με βάση το σκορ στην πιστοληπτική ικανότητα, νοικιάζει κανείς σπίτι, παίρνει δάνειο για αυτοκίνητο, κάρτα για τις συναλλαγές του, ενώ ακόμη και προσλαμβάνεται από εταιρείες. Είναι τόσο σημαντικό αυτό, σημειώνοντας, πως κάποιος με χαμηλό σκορ, θεωρείται ανυπόληπτος και δεν μπορεί να νοικιάσει ούτε σπίτι, ούτε καν να βρει θέση εργασίας. Έτσι, υπό τις σημερινές συνθήκες στην Ελλάδα, η συντριπτική πλειοψηφία θα απομονωθεί και θα περιθωριοποιηθεί, με δυσμενή αποτελέσματα για την κοινωνική ειρήνη και συνοχή.

Στο άρθρο 48 έχουμε την ίδρυση μιας ακόμη ανεξάρτητης αρχής που δεν προβλέπεται από το Σύνταγμά μας, ενώ το κόστος της παρέχεται μόνο αποσπασματικά από το Γενικό Λογιστήριο του Κράτους και είναι το εξής: Πρώτον, 36.000 ευρώ για το έτος 2023 και εφεξής από την καταβολή αποδοχών στον Πρόεδρο και τα μέλη του Συμβουλίου Διοίκησης της Ανεξάρτητης Αρχής Πιστοληπτικής Αξιολόγησης στο άρθρο 73. Δεύτερον, σύσταση 45 θέσεων προσωπικού για τη στελέχωση της Αρχής, καθώς, επίσης 2 θέσεων συνεργατών μη μετακλητών όπου δεν δίνονται μισθοί αλλά μόνο η δαπάνη ύψους 500.000 ευρώ περίπου για την κάλυψη του κόστους που προκύπτει λόγω μισθολογικής διαφοράς στις αποδοχές προσωπικής διαφοράς ενιαίου μισθολογίου στο άρθρο 107. Και τρίτον, δαπάνη ύψους 144.000 περίπου από την αντιμετώπιση του κόστους στέγασης της Ανεξάρτητης Αρχής εάν δεν καλυφθεί από την παραχώρηση για τη χρήση ακινήτων του δημοσίου που θα έπρεπε βέβαια.

Συνολικά, λοιπόν, πρόκειται για λειτουργικά έξοδα που ενδεχομένως θα υπερβαίνουν το 1 εκατομμύριο χωρίς να αναφέρεται πουθενά πώς θα καλυφθούν. Από τον προϋπολογισμό; Μέσω τελών προς τους χρήστες που θα οδηγήσει σε μια επιπλέον επιβάρυνση των χρηματοδοτήσεων; Το βασικότερο, όμως, που δεν αναφέρεται είναι το κόστος οργάνωσης και λειτουργίας του ολοκληρωμένου πληροφοριακού συστήματος, στα άρθρα 51 έως 55, που θα αναφερθούμε στην επόμενη συνεδρίαση της Επιτροπής. Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον Ειδικό Αγορητή της Ελληνικής Λύσης, τον κ. Βιλιάρδο.

Το λόγο έχει ο Ειδικός Αγορητής του ΜέΡΑ25, ο κ. Κρίτων – Ηλίας Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ :** Ευχαριστώ πολύ, κ. Πρόεδρε.

Έχουμε ένα αδιανόητο νομοσχέδιο μπροστά μας, όπου, κύριε Υπουργέ, αφού κάνετε τα πάντα για να ακολουθήσουν οι τιμές στις συγκοινωνίες, στο νερό και σε οτιδήποτε άλλο τις τιμές του ηλεκτρικού, αφού είναι δεδομένο ότι αυτοί οι πολίτες -εν δυνάμει όλοι μας- δεν θα μπορούν να πληρώσουν μια μέρα αυτούς τους λογαριασμούς και κάθε μέρα, αυτούς που δεν μπορούν να πληρώσουν τους πετάτε στον Καιάδα, κάνοντας ένα «παρακολουθήσεις νούμερο 3» όπου θα έχουν όλοι οι πιστοληπτικοί οργανισμοί στην ουσία τα στοιχεία τους. Λέτε ότι θα τα δίνουν με συναίνεση γιατί είναι απόρρητα, όπως είναι οι φορολογικές δηλώσεις που υποχρεωτικά τις δίνεις στις τράπεζες για να ανοίξεις λογαριασμό. Λες και η τράπεζα χρειάζεται να ξέρει τη φορολογική σου δήλωση για να σου ανοίξει λογαριασμό. Θα είναι δεδομένο ότι θα δίνονται παντού γιατί θα είναι προϋπόθεση για τις αιτήσεις. Οπότε τους αποκλείετε από τα πάντα.

Πάμε να τα πάρουμε ένα ένα. Επειδή είναι η κατ΄άρθρο συζήτηση ας ξεκινήσουμε από τα άρθρα 1 έως 24.

Τι βάζετε; Ιδιωτικοοικονομικά κριτήρια λειτουργίας των Α.Ε του δημοσίου. Ποιες πληρούν τα κριτήρια που βάζετε στα άρθρα 24; Αυτές που είχαν ξεφύγει μέχρι στιγμής από την ιδιωτικοποίηση, ΟΑΣΑ με τις δύο θυγατρικές του ΟΣΥ και ΣΤΑΣΥ και ο ΟΑΣΘ.

Τι σημαίνει ιδιωτικοοικονομικά κριτήρια; Σημαίνει ότι δεν μπορούν να είναι ελλειμματικές ποτέ. Δεν έχουν σαν προτεραιότητα το να έχει ο καθένας πρόσβαση σε φθηνό μέσο μεταφοράς για να μπορεί να πάει στη δουλειά του, στο σχολείο του, στο πανεπιστήμιό του. Εδώ μας λέτε ότι θα πρέπει να είναι κερδοφόρες. Άρα οι τιμές θα πρέπει να στηρίζονται στο τι κάνει κερδοφόρες αυτές τις εταιρείες και όχι το αν υπάρχει κοινωνική ανάγκη, αν οι πολίτες δεν έχουν να πληρώσουν. Θα πρέπει να λειτουργούν όπως η coca cola.

Και προφανώς βέβαια τελικός στόχος σας είναι η ιδιωτικοποίηση γιατί όταν φεύγει ο δημόσιος ρόλος των συγκοινωνιών, άρα δεν χρειάζεται να έχουν κοινωνική λειτουργία, δεν χρειάζεται να είναι προσιτές οι συγκοινωνίες, μπορούν να κυμαίνονται οι τιμές ανάλογα με το κόστος. Έτοιμος είναι να μπει ο ιδιώτης μετά.

Άρθρα 25 έως 29. Μας λέτε πολύ απλά ότι το δημόσιο μπορεί να εκποιεί ελεύθερα μετοχές που έχει στις διάφορες εταιρείες.

Συγκεκριμένα με μια απόφαση, μια απλή απόφαση του Υπουργείου θα μπορεί να δίνει αυτές τις μετοχές των εταιρειών Α.Ε. σε οποιονδήποτε ιδιώτη, κατόπιν εκδήλωση ενδιαφέροντος από λοιπούς μετόχους, δηλαδή ένας μέτοχος που είχε το 5% θα μπορεί να ζητάει και τα υπόλοιπα που έχει το δημόσιο ή από οποιονδήποτε ενδιαφερόμενο. Για παράδειγμα, έρχεται ένα Fund, το οποίο είναι και εντελώς κερδοσκοπικό και σας ζητάει ένα δημόσιο οργανισμό που είναι Α.Ε και αυτό του το δίνετε και ούτω καθεξής. θυμάμαι κάποτε να υπάρχει μια διαφοροποίηση, τότε έλεγε ο ΣΥΡΙΖΑ είμαστε ενάντια στην εκποίηση, δηλαδή εμείς δεν θέλουμε να εκποιούνται και στην ουσία τελικά δυστυχώς εννοούσατε ότι δεν έχετε πρόβλημα με την ιδιωτικοποίηση. Εδώ ξεκάθαρα μιλάτε για τις εκποιήσεις, τέλος οι ιδιωτικοποιήσεις πλέον έτσι κι αλλιώς, μιλάμε ξεκάθαρα για εκποιήσεις, για εκποιήσεις οποιουδήποτε με τι κριτήρια θα επιλέξει η κυβέρνηση να του δώσει τις δημόσιες Α.Ε.

Άρθρα 30 με 43 που αφορούν τις λεγόμενες θυγατρικές του Υπερταμείου, είναι τα Μέσα Μεταφοράς η ΕΥΔΑΠ, η ΕΥΑΘ, τα ΕΛΤΑ. Είναι συγκλονιστικό αυτό που κάνατε. Στην ουσία στο άρθρο 33, εισάγετε τη δυνατότητα σύναψης συμβάσεων δανεισμού προσωπικού εργολαβικών εργαζομένων. Εκεί δηλαδή που μιλάμε για συλλογικές συμβάσεις, παλεύουμε για τα δικαιώματα των εργαζομένων στον ιδιωτικό τομέα, εσείς μας φέρνετε τις πιο αντεργατικές σχέσεις εργασίας που είναι η εργολαβική στο δημόσιο τομέα. Αναρωτιέμαι, πως δηλαδή κάποιες από αυτές οι εταιρείες, αν δεν κάνω λάθος, εντάσσονται στο Ενιαίο Μισθολόγιο, θα τα παρακάμψετε όλα αυτά, θα πάτε στις προφανώς εργολαβικές και σε αυτές.

Άρθρα 48 με 122. Εδώ πραγματικά φαίνεται το συγκλονιστικότερο όλων όπου ΔΟΥ, Ασφαλιστικά Ταμεία, ΟΤΑ, Οργανισμοί Κοινής Ωφελείας κ.λ.π θα κρατάνε στοιχεία για τους εργαζόμενους και ανάλογα με το αν κάποιος δεν μπόρεσε να πληρώσει την εφορία έγκαιρα ή δεν πρόλαβε να πληρώσει το Ασφαλιστικό Ταμείο έγκαιρα, δεν μπόρεσε να πληρώσει το νερό στο δήμο του ή δεν μπόρεσε να πληρώσει οποιοδήποτε Οργανισμό Κοινής Ωφέλειας, θα καταγράφονται όλα αυτά, θα παρακολουθεί και θα φακελώνονται αυτοί οι άνθρωποι. Δημιουργείτε την Ανεξάρτητη Αρχή της Πιστοληπτικής Αξιολόγησης, είναι το άρθρο 66. Αυτή η Αρχή θα μαζεύει όλα αυτά τα στοιχεία και θα μπορεί να συνάπτει και συμβάσεις με ιδιωτικούς φορείς, τράπεζες κ.τ.λ για τη χορήγηση ενημέρωσης προς την πιστοληπτική βαθμολόγηση των πολιτών, αφού βέβαια πρώτα οι πολίτες έχουν συναινέσει και πάλι θα επαναλάβω, δεν θα συναινούν αυτοί οι πολίτες, θα είναι προϋπόθεση η συναίνεσή τους για αίτηση για δάνειο έτσι όπως φτιάξατε τα Πανεπιστήμια για να σπουδάσουν, έτσι όπως φτιάχνετε την υγεία για να μπορούν να έχουν περίθαλψη. Θα είναι προϋπόθεση να συναινέσουν να δίνονται όλα αυτά τα στοιχεία τους αργότερα για να νοικιάσουν ένα σπίτι, να νοικιάσουν αυτοκίνητο, να κάνουν οτιδήποτε. Ποια είναι η σχετική διεθνής εμπειρία; Το credit cost στις ΗΠΑ από την στιγμή που η παιδεία, υγεία, ασφάλιση, πρόνοια κ.λ.π είναι αποκλειστικά αγοραία εμπορεύματα, όπως τα κάνετε οριστικά και εσείς εδώ πέρα, αποκλείει όποιον δεν έχει καλό credit score απ’ όλα αυτά. Είναι απαραίτητο στα βιογραφικά καθώς οι εργαζόμενοι θέλουν να ξέρουν αν είναι συνετός αυτός που ζητάει απασχόληση και επίσης για στέγαση, σύναψη συμβολαίου ηλεκτρικού και νερού χωρίς την ικανή πιστοληπτική ικανότητα δεν μπορείς να το κάνεις, όχι σπίτι, σπίτι για σκύλο δεν μπορείς να ενοικιάσεις. Και είναι ο τρόπος που περιθωριοποιούνται κοινωνικές ομάδες ιδίως για μετανάστες και μειονότητες, γιατί έχει καταγγελθεί ότι στον αλγόριθμο αυτό παραμετροποιούνται και τέτοια χαρακτηριστικά, σταδιακά, όχι από το πρώτο στάδιο, να δούμε πώς θα εξελιχθεί αυτό που ξεκινάτε αυτή την στιγμή.

Προφανώς είναι ένα ακόμη εργαλείο για την ολιγαρχία και άλλους πολιτικούς στόχους. Ο συμπληρωματικός προϋπολογισμός, άρθρο 123, 1,7 δις προβλέπονται στη παρούσα στιγμή να δοθούν, στην ουσία στους ολιγάρχες για το ρεύμα. Έχουμε καταγγείλει ότι αυτό που κάνετε στο ρεύμα είναι μια μεγάλη απάτη. Μας λέτε ότι φορολογείτε, βάζετε ένα πλαφόν στις τιμές χονδρικής και έτσι φορολογείτε τα υπερκέρδη κτλ.. Είδαμε ότι το πλαφόν στις τιμές χονδρικής των παραγωγών το δίνετε στους παρόχους με ένα μικρό, μια μικρή λεπτομέρεια. Πέντε βασικοί παραγωγοί είναι και πάροχοι. Στους, δε, παρόχους δεν δίνεται μόνο αυτό που φορολογείτε, το πλαφόν, δίνετε διπλάσιο. Μας είχατε πει τότε ότι όλα αυτά γίνονται χωρίς τη συμμετοχή του προϋπολογισμού. Εδώ πέρα βλέπουμε ότι προβλέπεται 1,7 αναθεώρηση του προϋπολογισμού, 1,7 δις, για το ηλεκτρικό ρεύμα. Μόνο που με τα 1,7 δις, λίγο παραπάνω, θα μπορούσατε να επανακρατικοποιήσετε τη ΔΕΗ, κύριε Υπουργέ, τη ΔΕΗ. Η χρηματιστηριακή της αξία είναι 2 δις. Θα μπορούσαμε αυτή τη στιγμή να έχουμε, δηλαδή, το βασικό παίκτη που επηρεάζει τις τιμές να λειτουργεί υπέρ του δημοσίου, γιατί πλέον δεν λειτουργεί, υπέρ των πολιτών, γιατί πλέον δεν λειτουργεί. Εσείς τα δίνετε στους ολιγάρχες. Για αυτό το ΜέΡΑ25 μιλάει για απάτη.

Βέβαια έχουμε και στα άρθρα 124-177 έχουμε διατάξεις, φωτογραφικές, για την ΠΥΡΚΑΛ, για μπίζνες της Εκκλησίας της Ελλάδος στο Άγιο Όρος, στον Άγιο Κοσμά, Λάτση νησίδες, Δωδεκάνησα κτλ.. Θέλω να επισημάνω λίγο αυτό που γίνεται με το ιατρονοσηλευτικό προσωπικό σε αυτά που ονομάζετε προαναχωρησιακά κέντρα. Αυτοί οι άνθρωποι είχαν προσληφθεί με διπλάσια αμοιβή από τον ιατρό υπηρεσιών υπαίθρου. Ο ιατρός υπηρεσιών υπαίθρου είναι, κατά κανόνα, ένας ανειδίκευτος ιατρός, χωρίς δικαίωμα εξέλιξης γιατί έχει αυτό το ειδικό καθεστώς. Παίρνανε το διπλάσιο αυτοί οι άνθρωποι, ειδικευμένοι ιατροί, ορθοπεδικοί, γενικοί παθολόγοι, παιδίατροι. Τώρα τους βάζετε στο καθεστώς του ιατρού υπηρεσιών υπαίθρου. Τους κόβετε, δηλαδή, το μισθό και αναδρομικά μάλιστα για όλο το 2022 στο μισό, χωρίς καμία μισθολογική αναβάθμιση και ούτω καθεξής. Πέρα από το γεγονός ότι γίνεται ωράριο κυλιόμενο, επταήμερα κτλ.. Με αυτή την κατάσταση τους οδηγείτε σε εξόντωση, γιατί αυτοί είναι άνθρωποι που πρέπει να μετακινούνται σε μεγάλες αποστάσεις από τις κατοικίες τους για να μπορέσουν να προσφέρουν αυτές τις υπηρεσίες. Στην ουσία αυτό που κάνετε είναι ότι θέλετε να διαλύσετε τις ιατροφαρμακευτικές υπηρεσίες που προσφέρονται σε αυτά τα κέντρα στους πρόσφυγες και μετανάστες. Αυτό θέλετε να κάνετε και επιτίθεστε έτσι στους εργαζόμενους. Ίδιες καταστάσεις στον Ελαιώνα .

Το ΜέΡΑ25 καταψηφίζει αυτό το νομοσχέδιο. Αυτό που θέλετε να κάνετε είναι στην ουσία να οδηγήσετε τους πολίτες αυτής της χώρας σε ακραία μακριά φτωχοποίηση, σε έλεγχο και φτωχοποίηση, ώστε στην εξαθλίωση που θα τους οδηγήσετε να τους πείτε μετά ότι: «Πάλι ήταν ατομική ευθύνη. Εσείς φταίτε, κυρίες και κύριοι, γιατί δεν κάνετε καλό κουμάντο. Δεν πληρώσατε τους λογαριασμούς», άσχετα αν δεκαπλασιάζονται, άσχετα τι γίνεται στο ηλεκτρικό, άσχετα τι ετοιμάζετε τώρα για το νερό, άσχετα τι ετοιμάζετε για την υγεία, την παιδεία και πώς ιδιωτικοποιείτε και εκτινάσσετε τις τιμές και αυτό είναι το σχέδιό σας. Και μετά θα πείτε σε αυτούς τους ανθρώπους ότι: «Τι να κάνουμε; Ας προγραμματίζατε καλύτερα. Τώρα αποκλείεστε από οτιδήποτε έχει σχέση με τα στοιχειώδη της ζωής». Δεν θα μπορείτε να ενοικιάσετε σπίτια, αυτοκίνητα. Εκεί θα οδηγηθούμε. Σας καλούμε να το αποσύρετε. Είναι ακραίο ακόμα και για την κυβέρνησή σας αυτό που φέρνετε. Είναι ακραίο, ανάλγητο και πόσο μάλλον σε αυτή τη στιγμή ακραίας φτωχοποίησης του κόσμου. Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ(Αντιπρόεδρος της Επιτροπής):** Ευχαριστούμε τον Ειδικό Αγορητή του ΜέΡΑ25, τον κ. Αρσένη. Ολοκληρώθηκαν οι τοποθετήσεις των Εισηγητών και των Ειδικών Αγορητών και τώρα θα πάρουν το λόγο οι τρεις συνάδελφοι Βουλευτές που ζήτησαν να τοποθετηθούν για πέντε λεπτά. Αρχίζουμε από τον Βουλευτή της Νέας Δημοκρατίας, τον κύριο Σπανάκη.

Τον λόγο έχει ο κ. Σπανάκης.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ:** Κύριε Πρόεδρε, ευχαριστώ πολύ που μου δίνετε τη δυνατότητα να τοποθετηθώ. Σήμερα η συζήτηση στην Επιτροπή μας είναι επί των άρθρων, θα τοποθετηθώ και αύριο στην Επιτροπή αλλά σήμερα επιτρέψτε μου να πω για ένα θέμα το οποίο δεν το έχουμε αναδείξει όσο θα έπρεπε και νομίζω ότι συντελείται μια αδικία και από τα κόμματα της αντιπολίτευσης. Ξέρουμε πάρα πολύ καλά και ιδιαίτερα όσοι Βουλευτές εκλεγόμαστε στον Νότιο Τομέα της Β’ Αθηνών ότι στον χώρο του Ελληνικού επί σειρά ετών υπήρχαν πολλά ανοικτά θέματα, ανοικτά θέματα που καμία κυβέρνηση δεν μπόρεσε να επιλύσει. Μετά από πολλά χρόνια η σημερινή ηγεσία του Υπουργείου Οικονομικών και αξίζουν πολλά συγχαρητήρια στον Υπουργό Οικονομικών, τον κ. Χρήστο Σταϊκούρα και στο επιτελείο του και στους αρμόδιους γραμματείς και στους υπηρεσιακούς παράγοντες φυσικά, υπήρξε μια συμφωνία κράτους, τοπικής αυτοδιοίκησης και φυσικά συμφωνία και των δήμων που γειτνιάζουν με τον χώρο του Ελληνικού και μετά από αρκετά χρόνια κοινόχρηστοι χώροι, χώροι κοινωνικής ανταποδοτικότητας η σημερινή κυβέρνηση, η κυβέρνηση του Κυριάκου Μητσοτάκη, θα τους δώσει στην αυτοδιοίκηση για το δημόσιο συμφέρον, για το συμφέρον των κατοίκων, των δημοτών, των δήμων Ελληνικού, Αργυρούπολης, Γλυφάδας και Αλίμου. Θεωρώ, λοιπόν, ότι τα άρθρα 128 και 129, πρέπει να υπερψηφιστούν από όλες τις παρατάξεις του κοινοβουλίου διότι είναι άρθρα τα οποία βάζουν σφραγίδα για μία διαφορετική ποιότητα ζωής σε χιλιάδες κατοίκους αλλά και επισκέπτες των συγκεκριμένων περιοχών. Όφειλα ως Βουλευτής, όχι της Νέας Δημοκρατίας μόνο αλλά του Νοτίου Τομέα να το αναφέρω αυτό στην Επιτροπή για τα συγκεκριμένα άρθρα και να ζητήσω με την παρέμβασή μου αυτή να υπερψηφιστούν και από τα υπόλοιπα κόμματα αυτές οι διατάξεις. Κατέθεσα συγκεκριμένες νομοθετικές βελτιώσεις και στον κύριο Υπουργό προκειμένου να δοθεί και κάποια λύση περαιτέρω νομική, που δεν νομίζω ότι θα υπάρχει ουσιαστικά κάποιο θέμα. Για παράδειγμα, στο άρθρο 28 στην παράγραφο 2 περίπτωση δ’, επειδή δίνεται η δυνατότητα να υπάρξει αλλαγή χρήσης, με τη συντέλεση της αλλαγής χρήσης να θεωρείται ότι τροποποιείται σύμφωνα με αυτή ο σκοπός παραχώρησης στην απόφαση παραχώρησης. Είναι ένα θέμα το οποίο θα ήθελα να εξεταστεί νομικά, όπως και το πολύ σημαντικό θέμα και αυτό οφείλω να το αναδείξουμε, στο άρθρο 29, για τον επιμερισμό, αν θέλετε, το 2% επί των ακαθάριστων εσόδων των επιχειρήσεων καζίνο. Αυτά τα έσοδα διασφαλίζουν έσοδα για τους δήμους, τους συγκεκριμένους, τα οποία έσοδα θα δώσουν πολλαπλά οφέλη στους δημότες, στους κατοίκους και τους επισκέπτες των συγκεκριμένων περιοχών.

Κλείνοντας αυτή τη σύντομη παρέμβασή μου, θα ήθελα να αναφερθώ και σε ένα άλλο άρθρο, το οποίο δυστυχώς διαπίστωσα ότι οι συνάδελφοι της αντιπολίτευσης το είδαν λίγο με την αντίθετη πλευρά ενώ θα έπρεπε να το δουν με τη θετική πλευρά, στο άρθρο 124 δίνεται η δυνατότητα και ξεκαθαρίζεται το πώς θα πάει η διαδικασία από δω και πέρα για τον χώρο της ΠΥΡΚΑΛ. Τίποτα παραπάνω. Δηλαδή, λέει το συγκεκριμένο άρθρο ποια θα είναι η αναθέτουσα αρχή για τη δημιουργία χώρων διοίκησης και ελεύθερου χώρου αστικού πρασίνου στον χώρο της ΠΥΡΚΑΛ. Και ναι, είναι πολύ σημαντικό και εδώ απαιτείται και η συμμετοχή της αυτοδιοίκησης προκειμένου στη συγκεκριμένη περιοχή να γίνει ένας χώρος πρασίνου και η τοπική οικονομία να αναπτυχθεί με πολλαπλά οφέλη για όλους.

Επιτρέψτε μου, όμως, να κάνω μια πρόταση και να δείτε, κύριε Υπουργέ και κύριε Υφυπουργέ, γιατί έχετε και τις αρμοδιότητες της παραχώρησης, εσείς και το επιτελείο σας, το εξής. Στο χώρο της ΠΥΡΚΑΛ υπάρχει ένα ιστορικό εκκλησάκι, υπάρχει ένα εκκλησάκι λίγων τετραγωνικών μέτρων, το οποίο είναι από τη δεκαετία του ‘20. Τότε είχε γίνει ένα ατύχημα, είχε γίνει ένα σοβαρό ατύχημα στην ΠΥΡΚΑΛ και έγινε ο Ναός της Αγίας Βαρβάρας.

Θα ήθελα, λοιπόν, να εξετάσουν οι αρμόδιες υπηρεσίες, διότι εδώ έχει αρμοδιότητα η Διεύθυνση Τεχνικών Υπηρεσιών της Γενικής Διεύθυνσης Δημόσιας Περιουσίας και Κοινωφελών Περιουσιών, τη δυνατότητα άμεσης παραχώρησης -εφόσον φυσικά δούμε και το ευρύτερο πλαίσιο ανάπτυξης της περιοχής- την άμεση παραχώρηση της εκκλησίας της Αγίας Βαρβάρας, αυτών των λίγων τετραγωνικών εκκλησάκι της Αγίας Βαρβάρας, αλλά πολύ σημαντικό και ιστορικό εκκλησάκι για την περιοχή, για τους εργαζόμενους και για όλους, σε μια πολύ σημαντική μητρόπολη του λεκανοπεδίου μας, τη Μητρόπολη Καισαριανής.

Άρα, αυτή την πρόταση θα ήθελα να καταθέσω και αύριο θα τοποθετηθώ επί των άρθρων, που είναι πολλά, επί των υπόλοιπων άρθρων και επί της αρχής, που είναι πάρα πολλά και με πολύ σοβαρό αντικείμενο για την επόμενη ημέρα της οικονομίας μας.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Σας ευχαριστούμε πολύ, κύριε Σπανάκη.

Το λόγο έχει ο κύριος Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, τέλη του 2018 και στις αρχές του 2019, είχε γίνει μια προσπάθεια, βέβαια δεν είχε φτάσει στη νομοθέτηση και από το Υπουργείο Οικονομικών, αλλά ήταν σε μια εντελώς διαφορετική φιλοσοφία και κατεύθυνση.

Γιατί το λέω αυτό;

Δε θα τοποθετηθώ αναλυτικά, γιατί έχουν διορθωθεί κάποια μετά τη γνωμοδότηση της Αρχής Προστασίας Δεδομένων, η 4/2022, σε θέματα προσωπικών δεδομένων. Διατηρούμε βέβαια σοβαρότατες επιφυλάξεις, αλλά θέλω διευκρινήσεις για τη σκοπιμότητα, ο σκοπός, Ανεξάρτητη Αρχή της Πιστοληπτικής Ικανότητας.

Σκοπός είναι η αντιμετώπιση του προβλήματος της ασύμμετρης πληροφόρησης μεταξύ φορέων του δημοσίου και ιδιωτικών φορέων, για την πιστοληπτική ικανότητα φυσικών και νομικών προσώπων.

Ποιες οφειλές;

Στον ευρύτερο δημόσιο τομέα.

Πρώτον, η πρώτη οφειλή, η Α.Α.Δ.Ε., η εφορία.

Δεύτερον, ο ΕΦΚΑ.

Τα Υπουργεία, είναι πιθανόν να καταλογίζουν πρόστιμα σε πολίτες και σε επιχειρήσεις, αλλά στο τέλος καταλήγουν στην Α.Α.Δ.Ε..

Άρα, πάλι Α.Α.Δ.Ε..

Τέταρτον, οι Οργανισμοί Τοπικής Αυτοδιοίκησης, τα δημοτικά τέλη.

Πριν φτάσω στο τελευταίο, θέλω να ρωτήσω, είναι τόσο δύσκολο για τους ιδιωτικούς φορείς και για το δημόσιο να γνωρίζουν αν κάποιος οφείλει στην Α.Α.Δ.Ε. ή στα ασφαλιστικά ταμεία, με τη χορήγηση μιας ενημερότητας διάρκειας ενός μήνα;

Η τέταρτη κατηγορία, αφορά τις επιχειρήσεις που ασκούν δραστηριότητες κοινής ωφέλειας, στη μετοχική σύνθεση των οποίων συμμετέχει άμεσα ή έμμεσα το δημόσιο.

Τι ήθελε, άραγε, να πει εδώ ο νομοθέτης;

Τη Δ.Ε.Η..

Βέβαια, στη Δ.Ε.Η. το δημόσιο έχει το 33%. Άρα, είναι και οι οφειλές, η συμπεριφορά φυσικών προσώπων, νομικών σε σχέση με την πληρωμή των λογαριασμών του ηλεκτρικού ρεύματος.

Επειδή ο νόμος λέει «τα δύο τελευταία χρόνια», θα λαμβάνεται ως περίοδος, εγώ ρωτώ, κύριε Υπουργέ, αυτές οι επιχειρήσεις, αυτοί οι συμπολίτες μας, οι οποίοι καθυστερούσαν και καθυστερούν να πληρώσουν τη ρήτρα αναπροσαρμογής, την οποία εσείς την πήρατε πίσω και τα δικαστήρια πιθανολόγησαν ότι είναι παράνομη, τους καταδικάζετε να είναι αφερέγγυοι;

Αυτός ο αλγόριθμος, ο μαγικός αλγόριθμος, θα λαμβάνει υπόψη τη συμπεριφορά των φυσικών προσώπων και νομικών προσώπων στις πληρωμές των λογαριασμών ηλεκτρικού ρεύματος. Θα λαμβάνει υπόψη, όχι το πότε πληρώθηκε. Ακόμα και τη συμπεριφορά στις εισπρακτικές εταιρείες. Όταν λήγει ο λογαριασμός την επόμενη μέρα τηλεφωνεί η εισπρακτική εταιρεία και σημειώνει δίπλα ποιος καταναλωτής είναι αρνητικός. Ο άνθρωπος δεν είχε να πληρώσει το ρεύμα και θα το πληρώσει σε δύο μήνες. Αυτό θα καταχωρείται. Εάν είναι έτσι, καταδικάζετε όλους αυτούς τους συμπολίτες μας, τους επιχειρηματίες να είναι αφερέγγυοι, όχι μόνο έναντι του δημοσίου.

Ξέρετε ποια είναι η μεγαλύτερη ζημιά; Φτιάχνετε μια υπηρεσία, μια Ανεξάρτητη Αρχή για λογαριασμό τρίτων, των ιδιωτών. Διότι, θα έρχεται η τράπεζα και θα λέει ότι αφού δεν έχετε εμπιστοσύνη στον Τειρεσία, κοιτάξτε τι λέει η Ανεξάρτητη Αρχή Πιστοληπτικής Ικανότητας. Καθυστερήσατε το 2021 τρεις μήνες το ρεύμα. Καθυστερήσατε το 2022 ένα μήνα το ρεύμα. Δεν ανταποκριθήκατε στις οχλήσεις τις προφορικές των εισπρακτικών εταιρειών. Διορθώστε με αν κάνω λάθος.

Αυτό φέρνετε σήμερα να ψηφίσουμε. Ποια είναι η ωφέλεια του μικρομεσαίου επιχειρηματία από αυτό το νομοσχέδιο; Σήμερα, ο μικρομεσαίος επιχειρηματίας περιμένει να έχει πρόσβαση στη ρευστότητα. Αυτή ήταν και τότε η φιλοσοφία. Δεν θέλει ένα νομοσχέδιο τιμωρό, επειδή καθυστέρησε να πληρώσει το ρεύμα.

Αγροτικά φωτοβολταϊκά. Οι επτά στους δέκα αγρότες έχουν καθυστερήσει. Για να υπαχθούν στα αγροτικά φωτοβολταϊκά Πρέπει να έχουν λάβει το πιστοποιητικό φερεγγυότητας. Πώς θα το λάβουν; Από τη στιγμή που ήταν αφερέγγυοι στην πληρωμή του ρεύματος;

Ενδεικτικά, δύο άρθρα του νομοσχεδίου που αφορούν την αρχή της πιστοληπτικής ικανότητας. Αναφέρεται στο άρθρο 54, παράγραφος 2, ότι το υποκείμενο δεδομένων οικονομικής προσφοράς μπορεί να ζητήσει από την Αρχή τη διόρθωση ή συμπλήρωση των δεδομένων οικονομικής συμπεριφοράς που το αφορούν με αίτηση και να συνοδεύεται με τεκμηρίωση. Ακούστε. Αυτό αντίκειται στο άρθρο 5 του Κανονισμού Προστασίας Δεδομένων. Η Ανεξάρτητη Αρχή είναι υποχρεωμένη να αποδείξει γιατί δεν είσαι αφερέγγυος. Γιατί ένας πολίτης, μια επιχείρηση δεν είναι αφερέγγυα. Αντιστρέφεται το βάρος απόδειξης και παραβιάζεται ευθέως η Αρχή της Αναλογικότητας.

Εν πάση περιπτώσει, κάποιος βγαίνει το προφίλ του ότι είναι κακοπληρωτής. Τι δικαιώματα έχει; Να κάνει προσφυγή στο Εφετείο. Χρόνος και χρήμα. Προλαβαίνω μια απάντηση, ότι προβλέπεται από τον Κώδικα Διαδικασίας και από το 54, παράγραφος 2. Όχι, πρέπει στο συγκεκριμένο άρθρο, στο 59, να περιγράφεται η διοικητική διαδικασία. Η Αρχή οφείλει να βγάλει αιτιολογημένη απόφαση ότι κάποιος είναι αφερέγγυος, να προσφύγει ενώπιον της Αρχής και αν απορριφθεί μετά στο Εφετείο, κ. Υπουργέ. Η φιλοσοφία είναι εντελώς λάθος.

Τα δεδομένα οφείλετε να είναι και τα θετικά, όχι μόνο ότι καθυστερεί να πληρώσει το λογαριασμό της ΔΕΗ. Γιατί ουσιαστικά γι’ αυτό γίνεται.

Σας είπα, θέλει μια τράπεζα -να μην κοροϊδευόμαστε- να μάθει αν ο κύριος Παππάς είναι φερέγγυος ή όχι;

Του λέει δώσε μου φορολογική ενημερότητα ενός μηνός διάρκεια.

Θέλει να μάθει εάν έχει οφειλές στον ΕΦΚΑ;

Δώσε μου ενός μηνός ενημερότητα.

Άρα, για ποιο λόγο, ποια είναι η φιλοσοφία;

Και μάλιστα τα τελευταία δύο χρόνια οι οφειλές.

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κ. Κόκκαλη. Τώρα τον λόγο η Βουλευτής του ΣΥΡΙΖΑ κυρία Μαριλίζα Ξενογιαννακοπούλου για πέντε λεπτά και θα κλείσουμε με τον Υπουργό Οικονομικών τον κύριο Σταϊκούρα.

**ΜΑΡΙΑ ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ:** Ευχαριστώ πολύ κύριε Πρόεδρε.

Επειδή είναι ξεπερασμένη ώρα και θα έχουμε και την ευκαιρία αύριο να μιλήσουμε περισσότερο για τα γενικότερα θέματα -τα κάλυψε εξάλλου και πλήρως ο Εισηγητής μας ο κ. Παππάς- εγώ θα επικεντρωθώ κυρίως στο πρώτο μέρος και στα άρθρα 1 έως 45, που αφορούν τις δημόσιες υπηρεσίες, τις δημόσιες επιχειρήσεις καθώς και τις ανώνυμες εταιρείες που συμμετέχει το δημόσιο στο μετοχικό κεφάλαιο. Είναι σαφές ότι με αυτό το νομοσχέδιο, κύριε Υπουργέ, ερχόσαστε να καταγράψετε, να ενοποιήσετε, να γενικεύσετε μια σειρά από μέτρα, ρυθμίσεις που η Κυβέρνησή σας αυτά τα τρία χρόνια έχει υιοθετήσει και υλοποιήσει σε σχέση με τον ευρύτερο δημόσιο τομέα, όπου έχουν πάντα τα εξής χαρακτηριστικά: ιδιωτικοποιήσεις, σταδιακή υποχώρηση και αποδυνάμωση του δημόσιου ελέγχου και της δημόσιας εποπτείας συμπεριλαμβανομένης και της δυνατότητας ενός αποτελεσματικού Κοινοβουλευτικού Ελέγχου, καθώς και την αποδυνάμωση τελικά της εξυπηρέτησης του δημοσίου συμφέροντος, αλλά και αυτής της βασικής έννοιας που είχε πάντα ο ευρύτερος δημόσιος τομέας της εξυπηρέτησης της λεγόμενης Κοινής Ωφέλειας, δηλαδή την κοινωνική διάσταση. Αυτή η υποχώρηση τόσο για το δημόσιο συμφέρον όσο και για την Κοινή Ωφέλεια φαίνεται ξεκάθαρα και όσον αφορά την αποδυνάμωση της στρατηγικής και της εμπλοκής των πολιτικών προϊσταμένων στη στρατηγική αυτών των εταιρειών, αλλά επίσης και συνολικά την αποδυνάμωση του στρατηγικού τους ρόλου καθώς μπαίνουν άλλου τύπου κριτήρια στην έννοια την ευρύτερη, την αναπτυξιακή της βιώσιμης ανάπτυξης και της κοινωνικής συνοχής που καθίσταται και ιδιαίτερα προβληματικό και κρίσιμο σε μία περίοδο ενεργειακής κρίσης, ακρίβειας και μεγάλης κοινωνικής κρίσης.

Εκεί, βέβαια, που πλήρως αποτυπώνεται η λογική της Κυβέρνησης της Νέας Δημοκρατίας δυστυχώς είναι το θέμα των εργασιακών σχέσεων. Έρχεστε, δηλαδή, στην πραγματικότητα εδώ και γενικεύετε τις περίφημες ρυθμίσεις του νόμου Χατζηδάκη στη ΔΕΗ, όπου εκεί για πρώτη φορά είδαμε να μπαίνουν οι δύο ταχύτητες των εργαζομένων, να υπάρχει αυτή η ασάφεια κριτηρίων όσον αφορά το πώς εφαρμόζεται η τακτική και η πολιτική των προσλήψεων και κυρίως βέβαια η πλήρης πλέον κατάργηση των κανονισμών εργασίας, των συλλογικών συμβάσεων εργασίας όσον αφορά τους νεοπροσλαμβανόμενους και η δημιουργία πολλαπλών ταχυτήτων μισθολογικών, αλλά και εργασιακών δικαιωμάτων. Μάλιστα, έρχεστε και το συμπληρώνετε και με αυτή την περίφημη διάταξη περί δανεισμού μεταξύ των διαφόρων εταιριών, όπου έρχεται να πολλαπλασιάσει και την εργοδοτική πλέον -εντός εισαγωγικών- που δυστυχώς το δημόσιο θα έπρεπε να είναι ένας καλός εργοδότης όπου έχει την πλειοψηφία ή όπου συμμετέχει και έχει λόγο μέσα από τη δυνατότητα αυτή της μετακίνησης των εργαζομένων και του πολλαπλασιασμό των διαφορετικών επιπέδων και καθεστώτων μισθολογικών και εργασιακών σχέσεων.

Θεωρούμε, κύριε Υπουργέ, ότι αυτό είναι πραγματικά απαράδεκτο, είναι απαράδεκτο για πάρα πολλούς λόγους και αναφέρομαι εδώ στα άρθρα 30, 31 και 35.

Μιλάω για τις εταιρείες του ευρύτερου δημόσιου τομέα, πλέον ανώνυμες εταιρείες που έχει συμμετοχή το δημόσιο. Όπου, στην πραγματικότητα αφενός μέσα από την πλήρη αυτή αδιαφάνεια και ελαστικοποίηση την υψηλή εποπτεία του ΑΣΕΠ, που όμως τα κριτήρια πλέον των προσλήψεων γίνονται πάρα πολύ γενικά και τον κύριο λόγο έχει η ίδια η διοίκηση αυτών των εταιρειών, στην ουσία υπάρχουν σοβαρές υπόνοιες για το πώς θα γίνονται αυτές οι προσλήψεις και μάλιστα σε προεκλογικό χρόνο. Είναι ακόμα πιο σοβαρό και οφείλουμε, το είπε και ο Εισηγητής μας, να επισημάνουμε ότι για τις προσλήψεις ορισμένου χρόνου εισάγεται η δυνατότητα της συνέντευξης, που πλέον μας κάνει και ιδιαίτερα καχύποπτους. Δηλαδή, λίγους μήνες πριν από τις εκλογές έρχεστε πραγματικά με μία διαδικασία η οποία δεν έχει καμία εγγύηση του ΑΣΕΠ, να γίνουν προσλήψεις σε αυτές τις εταιρείες, όπου μάλιστα ξέρουμε πολύ καλά ότι δυστυχώς η συνέντευξη του πως αξιοποιείται και για θέσεις ορισμένου χρόνου, δημιουργεί έντονα την αίσθηση την πελατειακή. Το ζήτημα, όμως, των εργασιακών σχέσεων της κατάλυσης των συλλογικών συμβάσεων εργασίας, του κανονισμού εργασίας, αποτυπώνει πλήρως μία αντίληψη αντεργατική, η οποία έχει εφαρμοστεί με το νόμο Χατζηδάκη πλήρως στον ιδιωτικό τομέα και δυστυχώς βλέπουμε την ίδια πλέον αντίληψη ακολουθώντας το πολύ αρνητικό παράδειγμα της ΔΕΗ, να εφαρμόζεται πια και στον ευρύτερο δημόσιο τομέα. Αυτά είναι θέματα που θεωρούμε ότι πλήττουν κατάφωρα το δημόσιο συμφέρον, την έννοια της κοινής ωφέλειας και συνολικά του πώς θα έπρεπε το δημόσιο να χειρίζεται όλα αυτά τα ζητήματα. Είναι ένας πολύ σοβαρός λόγος, μέσα στους πολλούς, για τον οποίον και ο Εισηγητής μας αναφέρθηκε ότι έχουμε πλήρη αντίθεση και καταψηφίζουμε αυτό το σχέδιο νόμου. Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ κύριε Πρόεδρε. Ευχαριστώ πολύ τους συναδέλφους για μια πραγματικά εξαιρετική συζήτηση που έγινε. Έχουμε διαφορετικές προσεγγίσεις, διαφορετικές απόψεις, αλλά οφείλω να ομολογήσω ότι έγινε μια εξαιρετική συζήτηση. Να ξεκινήσω επαναλαμβάνοντας ότι αρκετοί συνάδελφοι ακόμα δεν έχουν κατανοήσει τι συζητάμε. Απόδειξη αυτού είναι ότι καλέσατε φορείς που μιλούσαν εκτός θέματος. Καλέσατε φορείς όπως είναι ο ΟΑΣΘ και το άκουσα από συνάδελφο του ΜέΡΑ25 που είναι εκτός του πεδίου εφαρμογής του νόμου. Άκουσα συνάδελφο να μιλάει για θυγατρικές σχέσεις, θυγατρικές ΕΕΣΥΠ, όχι για το δημόσιο. Άλλο πράγμα συζητάμε. Έχω ακούσει μια σειρά από φορείς να αναγράφονται. Άκουσα για ΕΥΔΑΠ, ΕΥΑΘ, δεν είναι στο πεδίο εφαρμογής αυτών που συζητάμε.

Επειδή, όμως, ο κ. Βιλιάρδος έκανε μια πάρα πολύ εύστοχη ερώτηση και οφείλω πάντα να είναι πολύ ξεκάθαρος, εξηγούμαι. Αφορά μετοχολόγιο ελληνικού δημοσίου, ΕΑΒ, ΕΑΣ, Αττικό Μετρό, ΟΣΕΘ, ΟΣΕ, κτιριακές υποδομές, μονάδες υγείας το ΑΕΜΥ, το αθηναϊκό πρακτορείο, η Αλεξάνδρεια ζώνη καινοτομίας, η ανάπλαση Αθήνας, η Εγνατία Οδός, το Εθνικό Κέντρο Οπτικοακουστικών Μέσων και Επικοινωνίας, το Εθνικό Δίκτυο Υποδομών Τεχνολογίας και Έρευνας, την Ελληνική Εταιρεία Διαχείρισης Δικαιωμάτων Πνευματικής και Βιομηχανικής Ιδιοκτησίας του Ελληνικού Δημοσίου, την Ελληνική Διαχειριστική Εταιρεία Υδρογονανθράκων, το Ελληνικό Φεστιβάλ, το Επιστημονικό Πάρκο Πατρών, την ΕΡΤ, την Εταιρεία Βιομηχανικής Έρευνας και Τεχνολογικής Ανάπτυξης Εργαστηριακών Δεδομένων Πιστοποίησης και Ποιότητας, την Ηλεκτρονική Διακυβέρνηση, την ΗΔΙΚΑ δηλαδή, το Κέντρο Τεκμηρίωσης και Κοστολόγησης Νοσοκομειακών Υπηρεσιών, τη διαχείριση ΑΠΕ και εγγυήσεων, τον Οργανισμό Ανάπτυξης Κρήτης, τον Οργανισμό Διασφάλισης της Ποιότητας στην Υγεία, τον Οργανισμό Λιμένων νομού Ευβοίας. Αυτές τις ΔΕΚΟ αφορά, που πάμε να βάλουμε ένα κοινό πλαίσιο κανόνων εταιρικής διακυβέρνησης.

Σε ότι αφορά τις θυγατρικές της ΕΕΣΥΠ, αφορά με ειδικό καθεστώς όμως σε άρθρα, γιατί και αυτό ήταν λάθος. Τον ΟΑΣΑ, τα ΕΛΤΑ, τις Ελληνικές Αλυκές, τη Διώρυγα της Κορίνθου, τον Οργανισμό Κεντρικής Αγοράς Αθηνών, την Κεντρική Αγορά Θεσσαλονίκης, την ΓΑΙΑΟΣΕ και τη ΔΕΘ HELEXPO. Εδώ άκουσα ακρόαση φορέων, να έχουν κληθεί άνθρωποι οι οποίοι είναι εκτός του πεδίου εφαρμογής του νόμου. Άρα, να ξεκαθαρίσουμε ποιους αφορά και ποια είναι η στόχευση. Είπα, γιατί τοποθετήθηκα και κατά την ακρόαση φορέων, ποια είναι τα χαρακτηριστικά που έχουν οι ρυθμίσεις του νόμου για αυτές που είναι μέτοχος το Ελληνικό Δημόσιο με πάνω από 50% και τι συμβαίνει για τις θυγατρικές της ΕΕΣΥΠ.

Και προφανώς, όταν είναι φορέας γενικής κυβέρνησης-έχει δίκιο ο κύριος Παππάς- πάντα το Υπουργείο Οικονομικών θα έχει ρόλο ακόμα κι αν δεν χρηματοδοτείται άμεσα από το ελληνικό δημόσιο, διότι πολύ απλά, η επίπτωση της όποιας επιλογής του φορέα γενικής κυβέρνησης είναι κατευθείαν στο έλλειμμα της χώρας. Αντιστρόφως, εάν θέλει να ακολουθήσει μια κοινωνική πολιτική και το ελληνικό δημόσιο μπορεί να βρει τους πόρους για να βοηθήσει έναν φορέα, με την υλοποίηση μπορεί να το υλοποιήσει. Άρα, απαντάω έμμεσα και σε ένα σχετικό ερώτημα το οποίο θέσατε.

Υπάρχει πάντα το ευρύτερο ερώτημα των αποκρατικοποιήσεων. Νομίζω ότι τώρα να συζητάνε για αποκρατικοποιήσεις και αξιοποίηση δημόσιας περιουσίας κυρίως τα τρία μεγαλύτερα κόμματα εδώ, είναι λίγο περιττό, διότι όλοι μας έχουμε προσυπογράψει αποκρατικοποιήσεις. Εγώ όταν ανέλαβα το 2019 βρήκα ένα adp με τις υπογραφές τουλάχιστον δύο μελών της ελληνικής κυβέρνησης για αποκρατικοποίηση ακόμα και της ΔΕΗ στον προϋπολογισμό για αποκρατικοποίηση με έσοδα 100 εκατομμύρια. Και για να λέμε τώρα εδώ για να αποφύγουμε τις αποκρατικοποιήσεις όταν τρία κόμματα εδώ έχουν υπογράψει αποκρατικοποιήσεις, νομίζω ότι είναι τουλάχιστον περιττό.

Υπάρχει διαφορετική προσέγγιση αν θέλετε στους στόχους των αποκρατικοποιήσεων να το δεχτώ. Εμείς λέγαμε, λέμε και δεν έχουμε αλλάξει ούτε προεκλογικά ούτε μετεκλογικά, ότι είμαστε υπέρ των αποκρατικοποιήσεων και της αξιοποίησης της δημόσιας περιουσίας αρκεί αυτές οι αποκρατικοποιήσεις να συνοδεύονται με όρους οικονομικής αποτελεσματικότητας και κοινωνικής ανταποδοτικότητας. Να υπηρετούν τις βασικές προτεραιότητες για υψηλή και διατηρήσιμη οικονομική μεγέθυνση, για δημιουργία θέσεων απασχόλησης, καλών ποιοτικών θέσεων απασχόλησης, και για την ενίσχυση της κοινωνικής συνοχής. Όποιοι επιδίδονται σε οβιδιακές μεταμορφώσεις ανάλογα με το αν ήταν ή δεν ήταν, είναι ή δεν είναι στην κυβέρνηση, νομίζω ότι η κοινωνία έχει κρίνει και έχει αξιολόγηση. Γι’ αυτό και σε αντιδιαστολή με αυτό που είπε ο κύριος Παππάς, ότι εύχεται σύντομα να είμαστε μια παρένθεση επί του παρόντος, η πολιτική ιστορία της χώρας έχει καταγράψει μόνο μια παρένθεση της διακυβέρνησης ΣΥΡΙΖΑ. Πάντα οι πολίτες κρίνουν και αξιολογούν αλλά επί του παρόντος μπορούμε να μιλάμε για μόνο μια παρένθεση, την παρένθεση του ΣΥΡΙΖΑ.

Κύριε Πρόεδρε, έχω συνεννοηθεί με τον Πρόεδρο προηγουμένως, θα ήθελα επειδή πιστεύω πάντα σε αυτή τη διαδικασία, το ταχύτερο δυνατό να κληθεί η διοίκησή της ΕΣΥΠ. Είναι εύλογο η αντιπολίτευση να θέλει ενημέρωση για περιουσιακά στοιχεία, έτσι ώστε να ενημερώσει για το στρατηγικό της σχέδιο. Έχω μιλήσει με τον Πρόεδρο, θα ήθελα να σας παρακαλέσω, το ταχύτερο δυνατόν ή και μέσα στον Σεπτέμβριο να υπάρχει πλήρης ενημέρωση της ΕΣΥΠ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κύριε Υπουργέ, έχει μιλήσει ο Πρόεδρος και θα το κανονίσει.

**ΧΡΗΣΤΟΣ ΣΤΑΪΚΟΥΡΑΣ (Υπουργού Οικονομικών):** Σας ευχαριστώ πάρα πολύ. Προσπαθώ να καταγράψω κάποια από τα επιχειρήματα που άκουσα. Άκουσα από τον κύριο Σκανδαλίδη ότι είμαι φύσει αισιόδοξος, είναι σπάνιο φαινόμενο επί τρία χρόνια Υπουργός Οικονομικών να υποεκτιμά τους ρυθμούς ανάπτυξης της ελληνικής οικονομίας. Μάλλον το αντίθετο θα μπορούσε να πει κάποιος. Το να έχεις βάλει στον προϋπολογισμό 3,1 ανάπτυξη και τώρα να εκτιμάς 5,3, νομίζω ότι είναι ακριβώς το αντίθετο από αυτό που είθισται σε αυτή τη χώρα. Επί τρία χρόνια, πηγαίνουμε καλύτερα από τις εκτιμήσεις μας. Προφανώς, αυτό δεν σημαίνει ότι μέσα στη χρονιά δεν μπορούμε να αλλάξουμε πολλά δεδομένα, όταν ζούμε σε πρωτόγνωρες εξωγενείς κρίσεις. Προφανώς υπάρχουν υψηλές αβεβαιότητες, γι’ αυτό και η Ευρωπαϊκή Κεντρική Τράπεζα, η Ευρωπαϊκή Επιτροπή, όλες οι χώρες, όλα τα κράτη μέλη της Ευρώπης και της Ευρωζώνης, αλλάζουν τους στόχους, αλλάζουν τα μέτρα, αλλάζουν τις πολιτικές. Δεν έχουμε ένα στατικό οικονομικό κύκλο, έχουμε πρωτόγνωρες εξωγενείς κρίσεις. Αλλά θεωρώ, ότι πάντα μιλάμε τουλάχιστον ως πολιτική ηγεσία του Υπουργείου Οικονομικών με σαφήνεια, εντιμότητα και πάντα με ρεαλισμό, γι’ αυτό και επί τρία χρόνια -το επαναλαμβάνω- επί τρία χρόνια, πέφτουμε έξω στις εκτιμήσεις μας-μπορεί και εσκεμμένα- σε ότι έχει να κάνει με το ρυθμό οικονομικής μεγέθυνσης, πάντα πηγαίνουμε καλύτερα, γι’ αυτό και έχω δει την αξιωματική αντιπολίτευση τα δύο τελευταία χρόνια να μην κάνει εκτιμήσεις για τους ρυθμούς οικονομικής μεγέθυνσης.

Συνεπώς, εκτιμώ 5,3% να δούμε, έχουμε κάποιους μήνες ακόμα προκειμένου να αξιολογήσουμε. Αλλά ναι, υπάρχουν υψηλές αβεβαιότητες γι’ αυτό και θέλει προσοχή από όλους μας.

Ρώτησε ο κ. Σκανδαλίδης ποιος είναι ο δημόσιος τομέας, για το άρθρο 50. Το λέει το άρθρο 50. Οι φορείς της παραγράφου 1 του άρθρου 14 του ν.4270/2014 και της παραγράφου 1 του άρθρου 51 του ν.1892/1990, οι ΟΤΑ και οι επιχειρήσεις κοινής ωφέλειας στις οποίες συμμετέχει το Ελληνικό Δημόσιο. Άρα έχει δοθεί απάντηση και σε αυτό. Άκουσα την κριτική από τη μία πλευρά, από τον ίδιο εισηγητή, ότι είναι πολύ γραφειοκρατικό κάτι και, από την άλλη πλευρά, να λέει ότι δίνουμε και υπερεξουσίες. Άκουσα από τον κ. Σκανδαλίδη να λέει γιατί βάζουμε ασφαλιστικές δικλείδες σε ένα άρθρο και από την άλλη λέει ότι δίνουμε και υπερεξουσίες. Αυτά είναι αντιφατικά επιχειρήματα.

Σε ό,τι αφορά τα άρθρα τα οποία έχουν να κάνουν με την ασυμμετρία πληροφόρησης, προφανώς σε πάρα πολλά από αυτά που ρωτήσατε θα προσπαθήσω να τοποθετηθώ και αύριο σε πολύ πιο συγκεκριμένα ζητήματα, αλλά μερικές γενικές παρατηρήσεις. Πρώτα από όλα, νομίζω ότι η Αρχή Προστασίας Δεδομένων Προσωπικού Χαρακτήρα είπε ότι έδωσε δύο γνωμοδοτήσεις, την 3/2022 και την 4/2022, και, όπως ακούσατε, οι περισσότερες παρατηρήσεις έχουν ενσωματωθεί. Αυτό σημαίνει ότι έχουμε ακούσει τις εύλογες αγωνίες και τους προβληματισμούς που διατυπώσατε και εσείς οι συνάδελφοι και με βάση την Αρχή Προστασίας Δεδομένων και έχουμε ενσωματώσει αυτές τις παρατηρήσεις, που εκτιμούμε ότι πρέπει να ενσωματωθούν.

Η δεύτερη παρατήρηση έχει να κάνει με την ασυμμετρία πληροφόρησης. Πρώτα από όλα, να ξεκαθαρίσουμε ότι δεν τοποθετούμαι για ακραίες εκφράσεις που άκουσα από τον Εισηγητή του ΜέΡΑ25 για αυτήν την ενότητα, περί ολιγαρχίας, ανάλγητου νομοσχεδίου, ότι υποκρύπτουμε άλλους στόχους, ότι μείναμε μόνοι μας. Άκουσα το Κίνημα Αλλαγής το οποίο θα ψηφίσει αυτές τις διατάξεις και δεν ξέρω και τι θα κάνει Αξιωματική Αντιπολίτευση σε κάποιες ενότητες αυτού του νομοσχεδίου. Θα το δούμε, αλλά εδώ ακολουθούμε τις βέλτιστες ευρωπαϊκές πρακτικές και στην Ολομέλεια αύριο θα μιλήσουμε για το τι έχει κάνει η Ιρλανδία, η Γερμανία, η Αυστρία, η Γαλλία, το Βέλγιο και η Πορτογαλία. Ακολουθούμε τις βέλτιστες ευρωπαϊκές πρακτικές. Ακούω την κριτική του Κ.Κ.Ε., αλλά είναι μια εντελώς διαφορετική κριτική, που έχει να κάνει με την Ευρωπαϊκή Ένωση. Δεν είναι κριτική, όμως, για το αν ενσωματώνουμε τις βέλτιστες ευρωπαϊκές πρακτικές.

Έρχομαι στην ασυμμετρία πληροφόρησης. Το είπα και την προηγούμενη φορά. Η ασυμμετρία πληροφόρησης είναι η βασικότερη έννοια στα χρηματοοικονομικά. Όλα ξεκινούν και τελειώνουν στην ασυμμετρία πληροφόρησης. Η ασυμμετρία πληροφόρησης έχει να κάνει μεταξύ δύο αντισυμβαλλόμενων. Είναι πριν τη συναλλαγή και μετά τη συναλλαγή. Πριν τη συναλλαγή πολλές φορές υπάρχει αυτό που λέμε δυσμενής επιλογή και μετά τη συναλλαγή είναι ο ηθικός κίνδυνος. Πολλές φορές, κύριε συνάδελφε, πριν τη συναλλαγή ο ένας αντισυμβαλλόμενος δεν δανείζει τον άλλον αντισυμβαλλόμενο θεωρώντας ότι έχει δυσμενέστερα οικονομικά στοιχεία από αυτά που πραγματικά έχει, άρα δεν έχουμε την αναγκαία πίστωση, έτσι ώστε να υπάρξει η χρηματοδότηση ρευστότητας στην πραγματική οικονομία, που σέβεται απολύτως την αγωνία την οποία εκφράσατε.

Αντιθέτως, πολλές φορές δίνονται δάνεια εξαιτίας της ασυμμετρίας πληροφόρησης πριν και μετά τη συναλλαγή σε πρόσωπα που δεν θα έπρεπε να λάβουν τη συγκεκριμένη δανειοδότηση, με αποτέλεσμα να αυξάνει όγκος των «κόκκινων» δανείων. Αυτό που λέτε ότι βοηθάμε ιδιώτη, γιατί σας άκουσα με προσοχή, μα το κόστος των υψηλών «κόκκινων» δανείων δεν τα πλήρωσε ο Έλληνας φορολογούμενος από διαφορετικές κυβερνήσεις μέσα από την ανακεφαλαιοποίηση, με τρίτη, χειρότερη και αχρείαστη ανακεφαλαιοποίηση του 2015; Ο Έλληνας φορολογούμενος δεν πλήρωσε την αύξηση των «κόκκινων» δανείων και την απόσυρση καταθέσεων από το τραπεζικό σύστημα;

Άρα τι προσπαθούμε να κάνουμε; Προσπαθούμε να περιορίσουμε, όχι να μηδενίσουμε, την ασυμμετρία πληροφόρησης τόσο πριν, όσο και μετά τη συναλλαγή. Άρα πριν τη συναλλαγή ο ένας αντισυμβαλλόμενος να έχει την πληρέστερη δυνατή εικόνα του αντισυμβαλλόμενου, έτσι ώστε να υπάρξει χορήγηση εκεί που μπορεί να αποκλείεται ή να αποκλειστεί χορήγηση εκεί που δεν θα έπρεπε να δοθεί και να περιορίσουμε όσο μπορούμε τον ηθικό κίνδυνο, δηλαδή μετά τη συναλλαγή, που μπορεί να δώσεις ένα δάνειο π.χ. σε κάποιον πολίτη που να το χρησιμοποιήσει για κάποια άλλη χρήση, για αυτό και μετά να «κοκκινίσει». Αν τα στοιχεία τα οποία αναφέρετε είναι στοιχεία που δείχνουν δυσκολία ενός πολίτη, είμαι απολύτως βέβαιος ότι αυτά θα συνεκτιμηθούν και σήμερα συνεκτιμώνται.

Σήμερα, ξέρετε ότι γίνονται πάρα πολλές διμερείς ρυθμίσεις μεταξύ τραπεζών, των servicers, των διαχειριστών δανείων και του πολίτη. Καλές και μη καλές, βιώσιμες και μη βιώσιμες και βιώσιμες που ξαναγίνονται μη βιώσιμες εξαιτίας μιας κρίσης.

Ζείτε την πραγματικότητα και πάρα πολλές φορές την έχουμε συζητήσει. Έχω πει, με αφορμή και τη συζήτηση που προηγήθηκε, ότι άμεσα θα υπάρξει ενημέρωση της Επιτροπής Οικονομικών Υποθέσεων, από τις τράπεζες και των διαχειριστών δανείων, για την πορεία του μηχανισμού, για την πορεία του νόμου, όπως συστηματικά εμείς, ως Υπουργείο Οικονομικών, κάθε μήνα σας παρουσιάζουμε τα αποτελέσματά του. Αποτελέσματα, τα οποία είναι όλο και καλύτερα, χωρίς βεβαίως να είμαστε εκεί που θα θέλαμε και θα επιδιώκουμε.

Άρα, αυτή είναι η σκοπιμότητα, επειδή ρωτήσατε ποια είναι σκοπιμότητα ενσωμάτωσης δύο ουσιαστικών ρυθμιστικών αλλαγών, που οφείλω να σας πω, επειδή αναφερθήκατε και κλείνω με αυτό, γι’ αυτήν την ενότητα, στην προηγούμενη κατάσταση, στο τι ξεκινήσατε να κάνετε το 2018 – 2019, ότι δεν απείχαν ως φιλοσοφία.

Επειδή, δε, υπάρχει και συνέχεια του κράτους, ειδικά στη Γενική Γραμματεία Ιδιωτικού Χρέους, ξέρετε πολύ καλά ότι δεν κάναμε μεταβολή στα πρόσωπα. Άρα, ουσιαστικά, υπάρχει μια συνέχεια στο κράτος, την οποία και προσωπικά σέβομαι.

Οπότε, μη νομίζετε ότι ήταν και πολύ διαφορετικά αυτά που συζητούσατε ή τα οποία δρομολογούσατε.

Σε κάθε περίπτωση, προσπάθησα να καλύψω κάποιες από τις πιο γενικές τοποθετήσεις που ακούστηκαν σήμερα. Δεσμεύομαι, αύριο και την Τετάρτη, να έρθω με πιο συγκεκριμένες απαντήσεις σε συγκεκριμένα άρθρα, για τα οποία ετέθησαν προβληματισμοί από τον κ. Παππά κυρίως, αλλά και από άλλους συναδέλφους.

Συγκεκριμένα, θα μπορούσα να μιλήσω για το ρόλο της πολιτικής ηγεσίας, για το αν οι διοικήσεις στις ΔΕΚΟ μπορούν να παρακάμπτουν την πολιτική ηγεσία κ.λπ.. Τα έχω όλα αυτά αλλά, σεβόμενος τον χρόνο, θα επανέλθω σε αυτά αύριο, ώστε να είμαι πάντα συμπληρωματικός.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κι εμείς ευχαριστούμε.

Ο κ. Παππάς, έχει το λόγο.

**ΝΙΚΟΛΑΟΣ ΠΑΠΠΑΣ (Εισηγητής της Μειοψηφίας):** Ευχαριστώ, κύριε Πρόεδρε.

Περιγράψατε μια πραγματικότητα και ειλικρινώς θέλω να καταλάβω την εκκίνηση, καθώς σκεφτήκατε αυτό το νομοσχέδιο. Σα να μην είστε Υπουργός Οικονομικών σε μία οικονομία, όπου νοικοκυριά και επιχειρήσεις είναι καταχρεωμένες και θεωρούνται φερέγγυες το 4% ή το 5% από τις τράπεζες.

Θεωρείτε ότι η πρωτοβουλία σας αυτή θα βελτιώσει αυτή την πραγματικότητα ή θα την κάνει χειρότερη, με δεδομένο ότι δεν έχουμε ακούσει να παίρνετε κάποια νομοθετική πρωτοβουλία για τη διαχείριση του ιδιωτικού χρέους, με ρύθμιση, με δόσεις κ.λπ.;

Θα γίνουν πολύ λιγότεροι οι φερέγγυοι, κύριε Υπουργέ. Μας ανησύχησε η τελευταία σας τοποθέτηση, σας μιλάω ειλικρινώς.

Δεν είναι εδώ μια οικονομία, η οποία έχει έναν λογικό αριθμό χρέους στα νοικοκυριά και τις επιχειρήσεις. Είμαστε σε μία έκτακτη συνθήκη. Πολύ καλή η θεωρία και για την αντίστροφη επιλογή και για τον ηθικό κίνδυνο, βεβαίως.

Εδώ, όμως, τώρα, τι στέλνουμε μήνυμα, ότι πρέπει να έχουμε μηχανισμούς για να βρούμε τους κακοπληρωτές;

Δεν ξέρουμε ότι νοικοκυριά και επιχειρήσεις συμπιέζονται;

Με συγχωρείτε και συγγνώμη και από τους συναδέλφους για την ερώτηση, αλλά νομίζω ότι υπάρχει τρόπος να τον κάνουμε πολύ δημιουργικό το διάλογό μας.

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κι εμείς ευχαριστούμε.

Ο κ. Σταϊκούρας, έχει το λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργού Οικονομικών):** Ευχαριστώ πολύ.

Κύριε Παππά, πάρα πολύ εύστοχος ο προβληματισμός σας αλλά αποδεικνύει και επιδεικνύει το γιατί αυτή η Κυβέρνηση διαφέρει από την προηγούμενη. Εμείς λειτουργούμε, τόσο με βραχυπρόθεσμους όρους κρίσεων όσο και με μεσομακροπρόθεσμη στρατηγική. Το τι είναι σωστό, δηλαδή, για τη χώρα μέσα από μεταρρυθμίσεις.

Όπως είπα και προχθές, οι διατάξεις του σχεδίου νόμου, στη συντριπτική τους πλειοψηφία, έχουν μεταρρυθμιστικό πρόσημο. Εδώ δεν ερχόμαστε να αντιμετωπίσουμε το πρόβλημα της προηγούμενης εβδομάδας, της σημερινής ή των επόμενων. Ερχόμαστε να φτιάξουμε το πλαίσιο, ένα σωστό μεταρρυθμιστικό πλαίσιο, έτσι ώστε να δημιουργήσουμε τις υποδομές, στο μέλλον, σε νορμάλ καταστάσεις, σε φυσιολογικές καταστάσεις και όχι περιόδους κρίσεων, να μην έχουμε τα ίδια προβλήματα που είχαμε στο παρελθόν.

Άρα, το ξεκαθαρίζω. Το θεσμικό πλαίσιο που συζητάμε σήμερα, στην πρώτη ενότητα, που λέγεται ΔΕΚΟ, στη δεύτερη ενότητα, που λέγεται credit bureau και στην τρίτη, που λέγεται, Central Claims Registry, ότι είναι μεταρρυθμίσεις.

Πάμε, όμως, τώρα, στο βραχυπρόθεσμο. «Δεν έχετε συναίσθηση, κύριε Υπουργέ, για το ποια είναι η κατάσταση σήμερα;».

Έχουμε απόλυτη. Κι αν με ρωτάτε, δημόσια το έχω πει, σε περιόδους κρίσεων θα ήταν ανεύθυνο για Υπουργό Οικονομικών να μην προβληματίζεται για την πιθανότητα να διογκωθεί το ιδιωτικό χρέος.

Προβληματιζόμαστε. Το κρίσιμο θέμα, όμως, δεν είναι αν λες, όταν είσαι ειδικά Υπουργός Οικονομικών, αν προβληματίζεσαι, είναι τι πολιτικές αναλαμβάνεις για να περιορίσεις τις πιθανότητες διόγκωσης του ιδιωτικού χρέους.

Πρώτον, οι παρεμβάσεις που έχουμε κάνει τόσο στην υγειονομική κρίση όσο και στην ενεργειακή κρίση μέχρι σήμερα, 50 δισεκατομμυρίων ευρώ, βοήθησαν ώστε το ιδιωτικό χρέος να μην διογκωθεί. Παρεμπιπτόντως, υψηλό ιδιωτικό χρέος, αλλά πολύ χαμηλότερο από την Ιταλία, την Αυστρία, τη Γερμανία, την Ισπανία, την Ιαπωνία, την Αμερική, την Πορτογαλία, το Βέλγιο, τη Γαλλία, τον Καναδά, τη Δανία, την Ιρλανδία. Άρα ναι, υψηλό χρέος, αλλά να έχουμε και μια αίσθηση του τι γίνεται παγκοσμίως.

Αυτή η ενότητα, για παράδειγμα -με αναγκάζετε να θυμίσω λίγο πράγματα του πρόσφατου παρελθόντος, αλλά καλός ο διάλογος- το πρόγραμμα «Γέφυρα». Έβγαλε ο κρατικός προϋπολογισμός 500 εκατομμύρια ευρώ και έδωσε σε συνεπείς δανειολήπτες και σε κόκκινους δανειολήπτες χρήματα, ώστε να πληρώσει τις δόσεις τους. Με αυτό τον τρόπο τα 500 εκατομμύρια βοήθησαν νοικοκυριά να μην κοκκινίσουν, ακόμα και πράσινα νοικοκυριά. Για πρώτη φορά επιβραβεύσαμε τη συνέπεια. Άρα να μία πρώτη ενότητα: Στηρίζουμε νοικοκυριά και επιχειρήσεις βραχυπρόθεσμα, έτσι ώστε να μην διογκωθεί το ιδιωτικό τους χρέος.

Δεύτερη ενότητα: Μειώνουμε φόρους. Μειώνοντας τους φόρους, δίνεις τη δυνατότητα στους πολίτες να μην δημιουργήσουν νέο χρέος. Έχω τα τελευταία στοιχεία, θέλω να σας πω ότι ο φόρος εισοδήματος που πληρώθηκε εμπροσθοβαρώς είναι πάνω από το 50% και ο ΕΝΦΙΑ που έχει πληρωθεί μέχρι σήμερα, είναι περίπου 65% κύριε Βεσυρόπουλε, αν θυμάμαι καλά. Γιατί; Γιατί μειώθηκε σημαντικά. Όταν οι πολίτες πληρώνουν ένα δισεκατομμύριο λιγότερο ΕΝΦΙΑ σε σχέση με το 2018, προφανώς και έχουν περισσότερες δυνατότητες να αποπληρώσουν το χρέος τους. Παρεμπιπτόντως, με αύξηση καταθέσεων στα φυσικά πρόσωπα τον Ιούλιο. Πληρώθηκαν 4 δισ. φόροι και οι καταθέσεις αυξήθηκαν τον Ιούλιο στα φυσικά πρόσωπα κατά 833 εκατομμύρια ευρώ. Άρα, δεύτερη παρέμβαση είναι αυτή.

Τρίτη παρέμβαση: Εξωδικαστικός μηχανισμός. Έχουμε συζητήσει πάρα πολλές φορές με τον κ. συνάδελφο ότι είναι ένας μηχανισμός, τον οποίο εμείς τον πιστεύουμε και ο οποίος έχει κάποια αποτελέσματα. Δεν θα ήθελα να τον αναλύσω, γιατί αν δείτε Παρασκευή 16 Σεπτεμβρίου του 2022 υπάρχει μια αναλυτική παρουσίαση του πού βρισκόμαστε. Ναι, είμαστε σε καλύτερο σημείο από ότι ήμασταν. Έχουμε συγκεκριμένα σημεία. Μέχρι τέλος Αυγούστου έχουν υποβληθεί 7.670 αιτήσεις οριστικά, ύψους 4 δισεκατομμυρίων ευρώ, έχουν γίνει 840 ρυθμίσεις που αντιστοιχούν σε 176 εκατομμύρια ευρώ. Μέσα στον Αύγουστο μόνο εισήλθαν 1700 άτομα, νέες αιτήσεις και υποβλήθηκαν οριστικά 727 αιτήσεις και μόνο μέσα στο μήνα Αύγουστο η εγκρισιμότητα των χρηματοδοτικών φορέων ήταν 78%. Παράλληλα, η μέση διαγραφή χρέους ήταν 24,9 στους χρηματοδοτικούς φορείς και 15,7 στο δημόσιο.

Ενθαρρυντικά στοιχεία. Μας ικανοποιούν; Όχι. Γι’ αυτό και πιέζουμε και θέλω να κανονίσουμε μια δεύτερη συνεδρίαση -το έχω πει και πάλι- με τους φορείς ιδιωτικού χρέους και τις τράπεζες, εδώ στο Ελληνικό Κοινοβούλιο, για να έχουμε πλήρη εικόνα όλοι της πραγματικότητας. Και ναι, έχω πει δημόσια ότι τραπεζικό σύστημα και servicers πρέπει να κάνουν πολύ περισσότερα σε αυτή τη συγκυρία για να ρυθμίσουν ακόμα περισσότερο το χρέος των πολιτών.

Τέταρτη ενότητα είναι το κομμάτι που αφορά την ενεργειακή κρίση και εκεί έχουμε πει ότι οι παρεμβάσεις μας φέτος ανέρχονται στα 13,2 δισεκατομμύρια ευρώ, πολύ περισσότερες από ό,τι λέγαμε πριν από κάποιους μήνες, εκ των οποίων μόνο για τους λογαριασμούς ρεύματος φυσικών και νομικών προσώπων 10,6 δισ., αλλά όλα αυτά με μια επιβάρυνση του κρατικού προϋπολογισμού συνολικά 4,3 δισεκατομμύρια ευρώ, γιατί όλο το άλλο ποσό το πληρώνουν οι πάροχοι.

Άρα, στον εύλογο προβληματισμό και την αγωνία που εξέφρασε ο κύριος Παππάς, μίλησα και με όρους μέλλοντος –μεταρρυθμίσεις- και με όρους παρόντος –κρίσεις- πώς προσπαθούμε να περιορίσουμε τις δυσμενείς οικονομικές και κοινωνικές συνέπειες αυτών των διαδοχικών απανωτών εξωγενών κρίσεων, της υγειονομικής και της ενεργειακής. Ευχαριστώ πολύ.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Κύριε Υπουργέ, από ποιες χώρες είναι χαμηλότερο το κόκκινο ιδιωτικό χρέος μας; Και επιπλέον δεν είπατε για την πρόβλεψή σας σχετικά με τον πληθωρισμό, η οποία ήταν εκτός τόπου και χρόνου και ξέρετε ότι στον πληθωρισμό οφείλεται ένα μεγάλο μέρος της ανάπτυξη. Ευχαριστώ πολύ. Για το κόκκινο ιδιωτικό χρέος γιατί δεν το γνωρίζω.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Πρώτα απ’ όλα, να θυμίσουμε ότι η ανάπτυξη είναι πολύ υψηλότερη ενσωματώνοντας τον πληθωρισμό. Αν δεν είχαμε τον πληθωρισμό θα μιλούσαμε για άλλα ποσοστά. Ο πληθωρισμός, πράγματι, θα αναθεωρηθεί, όπως αναθεωρήθηκε την προηγούμενη βδομάδα και της Ευρωπαϊκής Κεντρικής Τράπεζας. Σε δέκα μέρες από σήμερα θα καταθέσουμε το προσχέδιο του προϋπολογισμού με τα ακριβή στοιχεία.

Απλά, να σας πω για τη δυσκολία της συγκυρίας, ότι οι τελευταίες εκτιμήσεις της Ευρωπαϊκής Κεντρικής Τράπεζας στο Eurogroup της προηγούμενης παρασκευής είναι για πληθωρισμό φέτος στην Ευρώπη, αν δεν με απατά η μνήμη μου, στο 8,1%, στο 5,5%, το 2023 και στο 2,3%, το 2024. Δηλαδή, έχει αναθεωρήσει σχεδόν στο διπλάσιο η Ευρωπαϊκής Κεντρικής Τράπεζας τις εκτιμήσεις της για το 2023, στο βασικό σενάριο. Στο δυσμενές σενάριο, διακοπής της ροής φυσικού αερίου και μη επαρκή και γρήγορη αντικατάσταση αυτού στην Ευρώπη, δεν αλλάζουν ουσιωδώς τα στοιχεία του 2022, αλλάζουν, όμως, ουσιωδώς του 2023, με έναν επιπλέον πληθωρισμό περίπου 1,5 ποσοστιαία μονάδα και με την επιστροφή της ευρωπαϊκής οικονομίας από συν 0,9% ανάπτυξη σε ύφεση 0,9%. Η Ελλάδα θα είναι σημαντικά πιο πάνω από τον μέσο ευρωπαϊκό όρο και το 2022 και το 2023.

Με ρωτήσατε για το ιδιωτικό χρέος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Το κόκκινο ιδιωτικό χρέος.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Λέτε για τα κόκκινα δάνεια;

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Το κόκκινο ιδιωτικό χρέος, τα μη εξυπηρετούμενα χρέη γενικότερα, όχι μόνο των τραπεζών, για τις τράπεζες, για το Δημόσιο, για τους δημόσιους οργανισμούς, όλα.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Αυτό σας λέω για το ιδιωτικό χρέος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Το κόκκινο ιδιωτικό χρέος.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Για το ιδιωτικό χρέος. Το λέει η λέξη χρέος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Είμαστε χαμηλότερα απ’ όλες αυτές τις χώρες;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Είμαστε χαμηλότερα από αυτές τις χώρες.

Σε ό,τι αφορά τα κόκκινα δάνεια και με βάση τα στοιχεία του δεύτερου τριμήνου του 2022, είμαστε στο 10%, ο μέσος ευρωπαϊκός όρος είναι στο 4%, αλλά υπάρχει συνολικά υψηλό το ιδιωτικό χρέος και σε άλλους φορείς.

Να επισημάνω για να υπάρχει πλήρης διαφάνεια των στοιχείων ότι, σε ό,τι αφορά τον ΕΝΦΙΑ μέχρι προχθές από τα 2,7 δισεκατομμύρια βεβαιώσεις έχει εισπραχθεί το 1,4. Στον φόρο εισοδήματος φυσικών προσώπων από τα 3,2 δισεκατομμύρια βεβαιώσεις περίπου έχει εισπραχθεί το 1,7. Παρά το γεγονός ότι υπάρχουν δόσεις, οι οποίες εκτείνονται μέχρι το τέλος του έτους και το πρώτο δίμηνο του 2023.

Αυτά όλα τα στοιχεία, γιατί σας τα λέω;

Γιατί προσπαθώ να μοιραστώ την αγωνία που έχετε και εσείς.

Προφανώς, θέλουμε κάθε βδομάδα να βλέπουμε η κοινωνία πως ανταπεξέρχεται σε μια δύσκολη συγκυρία. Οφείλουμε, συνεπώς, να έχουμε στοιχεία της καθημερινότητάς της. Καθημερινότητά της είναι η κατανάλωση, καθημερινότητα είναι οι εξαγωγές, καθημερινότητα είναι ο τουρισμός, καθημερινότητα είναι η βιομηχανική παραγωγή, καθημερινότητα είναι η μεταποίηση, καθημερινότητα είναι η δυνατότητα των πολιτών να πληρώσουν τους φόρους τους. Όλα αυτά τα συνεκτιμούμε, γι’ αυτό και εκτιμώ ότι παίρνουμε τις βέλτιστες αποφάσεις στο πεδίο της οικονομίας την τελευταία τριετία.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Σας ευχαριστούμε, κύριε Υπουργέ.

Κυρίες και κύριοι συνάδελφοι, ολοκληρώθηκε η 3η συνεδρίαση της Επιτροπής, η συζήτηση κατ’ άρθρον.

Αύριο στις 10:00΄στην Αίθουσα Γερουσίας θα συζητηθεί η 4η συνεδρίαση - β΄ ανάγνωση.

Το νομοσχέδιο θα συζητηθεί στην Ολομέλεια την Τετάρτη.

Καλό σας απόγευμα.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αμανατίδης Γεώργιος, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοντογεώργος Κωνσταντίνος, Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Σπανάκης Βασίλειος-Πέτρος, Σταμενίτης Διονύσιος, Τσαβδαρίδης Λάζαρος, Αχτσιόγλου Ευτυχία, Γκιόλας Ιωάννης, Ξενογιαννακοπούλου Μαρία-Ελίζα, Κόκκαλης Βασίλειος, Σαρακιώτης Ιωάννης, Παππάς Νικόλαος , Συρμαλένιος Νικόλαος, Συντυχάκης Εμμανουήλ, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Τέλος και περί ώρα 17.55΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΑΘΑΝΑΣΙΟΣ ΚΑΒΒΑΔΑΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**